text:
STA. CRUZ, Ilocos Sur – Indagadag ni party list representative Jose Ping-ay a maisardeng ti panagangkat iti mais manipud iti ballasiw taaw iti sanguanan ti panagsuek ti presio ti mais ditoy pagilian.
“Masapul nga ilabantayo iti Kongreso ti karbengan dagiti mannalon nga agmulmula iti mais,” kinuna ni Ping-ay iti pannakiuman ti DZTP kenkuana itay nabiit.
Kinuna ni Ping-ay a personal nga inyawatna ti maysa a resolusion ken ni Pres. Gloria Macapagal-Arroyo a mangidagdagadag iti Department of Agriculture iti pannakaisardeng ti importasion ti mais gapu ta naapektaran ti presio daytoy a produkto iti pagilian.
Kinuna ni Ping-ay nga inkari kenkuana ti Presidente a kitaenna daytoy a banag.
Impalgak ni Ping-ay a suportado ti Northern Luzon Alliance Group a buklen dagiti Ilokano nga agilinlinteg iti Amianan a Luzon iti babaen ti panangidaulo ni Deputy Speaker Eric Singson ti resolusionna.
Kabayatanna, nagkaykaysa dagiti kameng ti sangguniang panlalawigan a nangipasa itay nabiit iti maysa a resolusion a mangdakdakulap ken ni Ping-ay gapu iti panagtugawna a mangibagi iti COOP-NATCO party list group iti Kamara.
Kinuna ni Vice Gob Jerry Singson nga imbitaran ti sangguniang panlalawigan ni Ping-ay para iti pannakapadayawna.
Pormal a nagsapata ni Ping-ay kas kabarbaro a party list representative a mangibagi iti COOP-NATCCO iti Kamara itay Enero 19, 2009.
Sinuktan ni Ping-ay daydi party-list representative Guillermo Cua a pimmusay gapu iti sakit. Ni Ping-ay ti nakagun-od iti maikadua a kadakkelan a butos ti COOP-NATCCO.
Maipalagip a nagserbi ni Ping-ay a bokal a mangibagi iti maikadua a distrito ti probinsia ken nagbise mayor ti Sta. Cruz.#


c: text/html

text:
Mayo
Ti Mayo ket isu ti maika-5 a bulan ti tawen dagiti kalendario a Huliano ken Gregoriano ken maysa kadagiti pito a bulan nga addaan iti kaatiddog iti 31 nga al-aldaw.
Ti Mayo ket bulan ti panagsusulbod idiay Akin-amianan a Hemisperio ken otonio idiay Akin-abagatan a Hemisperio. Isu a ti Mayo idiay Akin-abagatan a Hemisperio ket tiempo a kapada ti Nobiembre idiay Akin-amianan a Hemisperio ken iti baliktadna. Ti naladaw a mayo ket kadawyan a mangmarka ti rugi ti tiempo ti bakasion ti kalgaw idiay Estados Unidos ken Kanada ken agpatingga iti umuna a Lunes ti Septiembre.
Pakasaritaan ken taudan[urnosen | urnosen ti taudan]
Ti bulan ti Mayo ket nainaganan para kenni diosa ti Griego a ni Maia, nga isu ket nainaganan a kakuyog iti Romano a panawen a diosa iti pertilidad a ni Bona Dea, a ti rambakanna ket matengngel iti Mayo. Iti pay maibaga, ti Romano a mannaniw a ni Ovidio ket mangited pay ti maikadua nga etimolohia, a kinunan a ti bulan ti Mayo ket nainaganna kadagiti maiores, Latin para kadagiti "lallakay," ken ti sumaruno a bulan (Hunio) ket nainaganan para kadagiti iuniores, wenno "ubbing a tattao" (Fasti VI.88).
Ti Mayovka, iti konteksto iti naladaw a Imperio ti Rusia, ket maysa idi a daya iti away wenno iti parke kadagiti nasapa nga aldaw ti Mayo nga isu met ti nakaalaan iti nagan. Iti kanungpalany, ti "mayovka" (naisangayan ti "proletariano a mayovka") ket nagbalin a ti kayatna a sawen ket ti maysa a saan a nainkalintegan a selebrasion iti Mayo 1 babaen ti rebolusionario a publiko, ken kadawyan a nairepresenta a kas maysa nga inosente a daya iti away wenno picnic.[1]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Mayo iti Wikimedia Commons
Dagiti inadaw a sasao a mainaig iti Mayo iti Wikiquote (iti Ingles)
Pakaammo ti panagbiahe idiay Mayo manipud iti Wikivoyage (iti Ingles)

robotstxt: allowed

filter: keep


text:
Nalpasen ti eleksion. Naammuantayon dagiti nangabak kadagiti nadumaduma a pagpuestuan.
Kas iti aniaman nga ay-ayam wenno pasalip, adda dagiti mangabak, adda met dagiti maabak.
Kadagiti nangabak, iyawatmi ti nabara a kablaaw. Kadagiti met naabak, makunami: diyo pay panawen nga agserbi kadagiti umili. Better luck next time.
Ala, nagtimeken dagiti umili. Binutosanda dagiti namnamaenda a makabael a mangimaton iti rienda ti turay iti sumaruno a tallo a tawen iti biang dagiti lokal a turayen ken innem a tawen iti biang ti presidente ken bise presidente ti pagilian.
Idi kangitingitan ti panagkampania, arig ikari dagiti kandidato ti langit ken bulan tapno laeng maallukoyda dagiti umili a mangibutos kadakuada.
Ita ta nalpasen ti eleksion, mangnamnamakami a tungpalen dagiti kandidato dagiti inkarida. Mangnamnamakami a dida lipaten ken ipalpalikud laeng dagiti karida ket agtrabahoda a nadayaw, nadalus ken natakneng.
Raemen koma dagiti nabutosan dagiti imbalikasda idi panagkakampania a kas iti panangrespetoda ken panangsalimetmetda iti bukodda a dayaw ken reputasion.
Babaen dagiti butos, inyawat dagiti umili ti nadagsen a pagrebbengan kadagiti kappili a turayen. Kaapiring dayta pagrebbengan ti panagtalek dagiti umili nga aramiden dagitoy dadaulo ti kabaelanda para iti panagdur-as dagiti kailianda ken ti pagilian. Kasta met a karaipna ti namnama dagiti umili nga agtrabaho dagiti pinilida a nasudi ken sidadalus para iti pagimbagan ti kaaduan.
Ala, nalpasen ti basingkawel ti politika. Ikupintayon dagiti rimsua a saan a panagkikinnaawatan. Rugian koman dagiti nangabak nga itanggaya ti dakulapda kadagiti kinasupangetda iti politika para iti rekonsiliasion tapno mapunas dagiti di panagkikinnaawatan bayat ti kampania. Ipamaysada koman a sanguen dagiti nagkaadu a parikut a mangpadpadagsen iti ilida, ti probinsia ken iti pagilian.
Ngem saan koma nga agpannuray lattan dagiti umili kadagiti agtuturay iti pannakarisut dagiti kangrunaan a problema a sangsanguentayo ita kas iti nangina a magatgatang, kaadu dagiti awanan pagsapulan, bassit a sueldo, panagkunniber iti turay ken kadagiti ahensia ti turay ken dadduma pay a pakaseknantayo. Kasapulan met ti pannakitakunaynay dagiti umili tapno marisut dagitoy parikut.
Ngarud, saan koma nga agbuybuya lattan dagiti umili iti ruar. Makipasettayo. Agtimektayo. Ditayo koma agtalinaed lattan a naulimek ken bulsek kadagiti madi a maar-aramid iti turay. Ipariknatayo dagiti adda iti panunottayo. Isurattayo dagiti paliiwtayo.
No napigsa ti timektayo, masinunuo a dumngeg dagiti nabutosan a lidertayo ket agtrabahoda a kas pudpudno a dadaulo a mangibayog iti pagimbagan ti kaaduan, nangruna dagiti marigrigat nga umili ditoy pagilian.#


text:
Wednesday, October 19, 2016
UPDATE TI MAAPIT ITI WET SEASON 2016, NAAMMUAN
Cabugao, Ilocos Sur – Segun ken ni Municipal Rice Program Coordinator Nereo S. Daproza, AT, ket addan umabot iti 1,522 Ektaria ti bilang ti pinagayan a naapitan manipud iti 2,247 Ektaria a namulaan ti pagay iti Wet Season 2016 (Hunio-Nobiembre 2016).
Ad-adu ti naraepan iti mairigasionan nga agdagup iti 1,651 Ektaria idinto ta 596 Ektaria met iti Rainfed Area.
Innayon ni Mr. Daproza a nupay nagsasaganad ti simmangbay a bagyo kabayatan iti panagtan-ay dagiti mulada a pagay ket saanda unay a naapektaran ngem ketdi nagbalin a nakapaboran dagiti mulada iti panagtudtudona iti napigsa a nangsulnit iti kinakiddit ti suplay ti padanum kadagiti kallabes a bulan.
Insupusop ni Mr. Daproza nga umab-abot iti pito agingga iti sangapulo a tonelada ti maapit iti maysa nga ektaria ket manamnama iti saan a panaglugi dagiti mannalon ita a Wet Season 2016.
Dagitoy nga aksion ken inisiatiba ket paset ti programa ti LGU-Cabugao iti agtultuloy a pannakaidur-as ti sektor-agrikultura babaen iti liderato ni Mayor Josh Edward S. Cobangbang tapno mamantener ti rice self-sufficiency status ti Munisipalidad ti Cabugao a pakaisagutan latta met dagiti umili. # (Web In-Action)
Ad-adu ti naraepan iti mairigasionan nga agdagup iti 1,651 Ektaria idinto ta 596 Ektaria met iti Rainfed Area.
Innayon ni Mr. Daproza a nupay nagsasaganad ti simmangbay a bagyo kabayatan iti panagtan-ay dagiti mulada a pagay ket saanda unay a naapektaran ngem ketdi nagbalin a nakapaboran dagiti mulada iti panagtudtudona iti napigsa a nangsulnit iti kinakiddit ti suplay ti padanum kadagiti kallabes a bulan.
Insupusop ni Mr. Daproza nga umab-abot iti pito agingga iti sangapulo a tonelada ti maapit iti maysa nga ektaria ket manamnama iti saan a panaglugi dagiti mannalon ita a Wet Season 2016.
Dagitoy nga aksion ken inisiatiba ket paset ti programa ti LGU-Cabugao iti agtultuloy a pannakaidur-as ti sektor-agrikultura babaen iti liderato ni Mayor Josh Edward S. Cobangbang tapno mamantener ti rice self-sufficiency status ti Munisipalidad ti Cabugao a pakaisagutan latta met dagiti umili. # (Web In-Action)
Posted by Bayan ng Cabugao, Ilocos Sur at 10:54 AM
Subscribe to: Post Comments (Atom)


text:
Caibiran, Biliran
Ti Caibiran ket maysa a maika-5 a klase nga ili iti probinsia ti Biliran iti Filipinas.
Dagiti baranggay[urnosen | urnosen ti taudan]
Ti Caibiran ket politikal a nabingbingay iti 17 a barbaranggay.[2]
- Alegria
- Asug
- Bari-is
- Binohangan
- Cabibihan
- Kawayanon
- Looc
- Manlabang
- Caulangohan (Marevil)
- Maurang
- Palanay (Pob.)
- Palengke (Pob.)
- Tomalistis
- Union
- Uson
- Victory (Pob.)
- Villa Vicenta (Mainit)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Biliran". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Biliran". Datos ti Populasion ti Ili. Dibision ti Panagsukisok ti LWUA. Naala idi 10 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ti Morocco (Arabiko: المغرب al-Maghrib; Bereberes: ⴰⵎⵕⵕⵓⴽ or ⵍⵎⴰⵖⵔⵉⴱ[8] Ameṛṛuk wenno Lmaġrib); opisial a ti Pagarian ti Morocco.[2] ket isu ti akin-laud unay kadagiti pagilian ti Amianan nga Aprika. Daytoy ket maysa kadagiti tallo a pagilian (Espania, Pransia) nga addan ti aplaya iti Atlantiko ken Mediteraneo, ket addaan pay kadagiti lasonlasongan akaunegan ti bambantay. Ti Arabiko a nagan ti al-Mamlakat al-Maghribiyyah (Arabiko: المملكة المغربية), ket maipatarus iti "Ti umaud a Pagilian, ken ti Al-Maghrib (Arabiko: المغرب), wenno Maghreb, a ti kaibuksilanna ket "Ti Laud", dagitoy ket naus-usar a kas dagiti sabali a nagan.
Ti Morocco ket addaan ti populasion iti sumurok a 35 a riwriw iti kalawa iti 710,850 km2 (274,460 sq mi). Ti politikal a kapitoliona ket ti Rabat, urayno ti kadakkelan a siudad ket ti Casablanca; dagiti dadduma pay a nangruna a siudad ket mairaman ti Marrakech, Tangier, Tetouan, Salé, Fes, Agadir, Meknes, Oujda, Kenitra, ken Nador. Ti Morocco ket addaan ti pakasaritaan ti pannakawayawaya a saan a biningbingayan babaen dagiti kaarubana. Ti nabaknang a kulturana ket naglalaokan dagiti Arabo, Berber (patneng nga Aprikano) ken dagiti dadduma pay nga impluensia ti Aprikano ken Europeano.
Ti Morocco ket mangtunton ti saan a bukod nga agturturay a teritorio iti Lumaud a Sahara a kas "Dagiti Akin-abagatan a Probinsia". Ti Morocco ketinsilpona ti teritorio idi 1975 ken ti gerila a gubat kadagiti patneng a puersa ket napasardeng ti panaglalaban idi 1991. Dagiti ganetget ti Nagkaykaysa a Pagpagilian ket napaay a nangpasayaat daytoy a panagsardeng.
Ti Morocco ket maysa a batay-linteg a monarkia ng aaddaan ti nabutosan a parlamento. Ti Ari ti Morocco ket agtengtengngel kadagiti adu nga ehekutibo ken lehislatibo a bileg, a mairaman ti bileg a mangrakrak ti palamento. Ti ehekutibo a bileg ket sinansanay babaen ti gobierno ngem ti keddeng ti ari ket sapasap a makabaliw kadagiti gobierno no adda iti suppiatan. Ti lehislatibo a bileg ket naited iti gobierno ken dagiti dua a kamara ti parlamento, ti Aseblia dagiti Pannakabagi ken ti Asemblia dagiti Konsehal. Ti ari ket mabalin pay a agirangarang kadagiti bilin a tinawtawagan kadagiti dahir nga adda ti kabilegan iti linteg.
Ti kangrunaan a relihion ti Morocco ket ti Islam. Ti opisial a pagsasao ket ti Literario nga Arabiko. Naisasao pay ti Arabiko ti Morocco a naibagbaga a kas ti Dareja, Berber ken ti Pranses.


text:
VIGAN CITY – Improklama ti provincial board of canvassers da Deputy National Security Adviser Luis “Chavit” Singson ken Gov. Deogracias Victor Savellano a nangabak a gobernador ken bise gobernador iti session hall ti provincial capitol idi agarup alas tres ti malem ti Mayo 11, 2010 .
Saggaysa nga ingngato ni Commission on Elections Provincial Supervisor Atty. Marino Salas ti ima ti agabalayan a Singson ken Savellano kalpasan nga impakdaarna a nangabakda a gobernador ken bise gobernador kas maibatay iti resulta ti panagbubutos a naangay ditoy probinsia idi Mayo 10, 2010.
Segun iti resulta ti panagbubutos, nakagun-od ni Singson iti 199,215 a butos kontra iti 107,712 a butos ni Efren Rafanan a kinabalubalna para iti kinagobernador ti probinsia. Agdagup iti 91,503 a butos ti nangitarayan ni Singson ken ni Rafanan.
Naiproklama met a nangabak ni Gov. Deogracias Victor Savellano a bise gobernador iti dayta met laeng a malem.
Ginaburan ni Savellano iti butos dagiti kinasangona a da Romeo Hidalgo ken ni Ruben Marzan babaen ti 232,028 a butosna idinto a 24,272 laeng ti nabutos ni Hidalgo ken 12,638 ken ni Marzan.
Iti interbio kenkuana ti media, kinuna ni Singson a tutokan ita ti administrasionna ti agrikultura, kasta metten dagiti agduduma a livelihood projects dagiti organisasion dagiti umili.
“Agtuloy amin a proyekto ni Gov. DV Savellano, nayonantayo pay. Agtultuloy met latta dagiti dadakkel a proyekto imprastraktura,” kinuna ni Singson bayat ti press conference nga inangayna kalpasan a naiproklama a kas gobernador.
Kinuna pay ni Singson nga umuna nga ikkanna iti importansia ti rekonsiliasion kadagiti amin a sektor kalpasan ti eleksion tapno naan-annayas ti panagtaray ti panangidaulona iti probinsia iti sumaruno a tallo a tawen idinto nga inyunay-unayna a silulukat nga umawat iti nakabalubalna no la ketdi kayatda ti tumulong.
Naiproklama met a nailayon a diputado iti umuna a distrito ti probinsia ti anak ni Singson a ni Cong. Ronald Singson ken ti anak ni Deputy House Speaker Eric Singson a ni Eric Owen Singson Jr. a nangabak a diputado iti maikadua a distrito.
Kabayatanna, naiwaragawag dagiti agtugaw a kameng ti hunta probinsial:
Umuna a Distrito: Christian Purisima, Jeremias Singson, Ismael Baterina, Ronie Rapanut ken Orlino Tesoro.
Maikadua a Distrito: Charmian Wyaneth Zaragoza, Robert Tudayan, Joselle Gironella, Jose Bunoan Jr. ken Teresita Cordero
Awan ti nakalusot a kandidato ti oposision para iti kinabokal iti kalkalpas nga eleksion.#


text:
Tuesday, June 20, 2017
UPDATE TI PANAGTALON ITI WET SEASON 2017
Cabugao, Ilocos Sur – Iti panakaisar-ong ti Web In-Action kadagiti barangay ti Munisipalidad, naammuan kadagiti mannalon a main-inutanda ti dati a matalonda a nasapa iti Wet Season 2017 (Hunio-Nobiembre) babaen iti diskarteda ti pagpadanum.
Maibasar iti gunay ti DA-LGU iti daytoy a panagtatalon, imbatad ni Municipal Rice Program Coordinator Nathaniel B. Galamgam, AT, a kaaduanen iti umabot ti 4,500 a bilang ti mannalon a mangbukel kadagiti 35 a rehistrado nga asosasion ti mannalon iti naikkan ti pamalpalatpatan iti Cropping Calendar & Pattern of Planting iti Wet Season 2017 babaen iti maulit-ulit a meeting ken Technical Briefing ti Palay Check Session iti kada barangay/asosasion.
Nupay kasta, kaaduan a mannalon ita ti agpannuray iti tulong ti tudo iti panagtalonda kadagiti 1, 283 ektaria a rainfed area ken umabot ti 971 ektaria a mataltalon iti irrigated area.
Inulit ni Mr. Galamgam nga imbaga a manam-ayan dagiti mannalon ta tunggal asosasion ket naikkanda iti pagsusublatanda a ramit a pagtalon kas iti hand tractor (kuliglig) iti kaaduan, hose ken makina (water pump) a pagpakunot ti danum iti aminen nga asosasion babaen iti panangpataud ti DA-RFO 1 ken ti LGU-Cabugao kadagitoy a pagimbagan dagiti mannalon ti ili.
Dagitoy nga aksion ken inisiatiba ket resulta iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran ti gaget dagiti mannalon nga agpataud ti umanay a suplay a pagtaraon dagiti umili ken manayonan ti masapulanda agsipud ta mayoridad dagiti umili ti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Maibasar iti gunay ti DA-LGU iti daytoy a panagtatalon, imbatad ni Municipal Rice Program Coordinator Nathaniel B. Galamgam, AT, a kaaduanen iti umabot ti 4,500 a bilang ti mannalon a mangbukel kadagiti 35 a rehistrado nga asosasion ti mannalon iti naikkan ti pamalpalatpatan iti Cropping Calendar & Pattern of Planting iti Wet Season 2017 babaen iti maulit-ulit a meeting ken Technical Briefing ti Palay Check Session iti kada barangay/asosasion.
Nupay kasta, kaaduan a mannalon ita ti agpannuray iti tulong ti tudo iti panagtalonda kadagiti 1, 283 ektaria a rainfed area ken umabot ti 971 ektaria a mataltalon iti irrigated area.
Inulit ni Mr. Galamgam nga imbaga a manam-ayan dagiti mannalon ta tunggal asosasion ket naikkanda iti pagsusublatanda a ramit a pagtalon kas iti hand tractor (kuliglig) iti kaaduan, hose ken makina (water pump) a pagpakunot ti danum iti aminen nga asosasion babaen iti panangpataud ti DA-RFO 1 ken ti LGU-Cabugao kadagitoy a pagimbagan dagiti mannalon ti ili.
Dagitoy nga aksion ken inisiatiba ket resulta iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran ti gaget dagiti mannalon nga agpataud ti umanay a suplay a pagtaraon dagiti umili ken manayonan ti masapulanda agsipud ta mayoridad dagiti umili ti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Posted by Bayan ng Cabugao, Ilocos Sur at 1:15 PM
Subscribe to: Post Comments (Atom)


text:
Friday, November 28, 2014
SUGGESTED RETAIL PRICE DAGITI PRODUKTO, IMPAULOG TI DTI
Monitoren ti Department of Trade and Industry (DTI) dagiti tagilako partikular iti Noche Buena Items tapno saan a masuitik dagiti Consumers nga aggatang iti iregaloda inton Paskua, daytoy ti impatalged ti maysa nga Opisial daytoy nga Ahensia itay nabiit.
Kinuna ni Senior Trade and Industry Specialist Amparo del Polanco a pinatulodanda dagiti Retailers dagiti establisimiento iti listaan ti presio dagiti tagilako tapno adda pagibatayan dagiti Consumers iti presio dagitoy iti panaggatangda.
Kinuna ni Polanco nga iti daytoy nga isusungad ti Paskua, adda manen ipaulog ti DTI a Suggested Retail Price (SRP) ti DTI a suroten dagiti pasdek-negosio tapno maammuan dagiti aggatang ti naituding a presio dagiti tagilako ket saanda a magundawayan.
Kinuna ti opisial a saan koma a makuna dagiti consumers a kellaat ti panagpangato ti presio dagiti tagilako nangruna iti masungad a Paskua 2014 agsipud ta adda SRP a naituding nga ipakat dagiti Retailers kadagiti tagilakoda. # (Adapted, Tawidnews)
Kinuna ni Senior Trade and Industry Specialist Amparo del Polanco a pinatulodanda dagiti Retailers dagiti establisimiento iti listaan ti presio dagiti tagilako tapno adda pagibatayan dagiti Consumers iti presio dagitoy iti panaggatangda.
Kinuna ni Polanco nga iti daytoy nga isusungad ti Paskua, adda manen ipaulog ti DTI a Suggested Retail Price (SRP) ti DTI a suroten dagiti pasdek-negosio tapno maammuan dagiti aggatang ti naituding a presio dagiti tagilako ket saanda a magundawayan.
Kinuna ti opisial a saan koma a makuna dagiti consumers a kellaat ti panagpangato ti presio dagiti tagilako nangruna iti masungad a Paskua 2014 agsipud ta adda SRP a naituding nga ipakat dagiti Retailers kadagiti tagilakoda. # (Adapted, Tawidnews)
Posted by Bayan ng Cabugao, Ilocos Sur at 1:55 PM
Subscribe to: Post Comments (Atom)


text:
CANDON CITY – Tiliwen dagiti pannakabagi ti linteg ditoy dagiti menor de edad nga agmaneho iti motorsiklo iti national highway tapno maiyadayoda iti aksidente.
“Wen, mangisaysayangkatkami ita iti checkpoint tapno matiliw dagiti ubbing nga agmanmaneho iti motorsiklo iti baet nga awan ti lisensiada,” impalgak ni Col. Rey de Peralta, chief of police ditoy, bayat ti interbio kenkuana ti DZTP Radio Tirad Pass ken Tawid News Magasin.
Kinuna ni de Peralta nga inyussuatda daytoy nga addang maigapu iti kapaliiwan a napakaskas nga agpataray dagiti ubbing idinto nga awan ti lisensiada ta menor de edadda pay.
Innayon ti hepe nga iramramanda a siputan dagiti menor de edad nga agmotorsiklo iti national highway bayat ti panagisayangkatda iti checkpoint kas panangipatungpalda iti gun ban nga impaulog ti Commission on Elections kabayatan ti kampania iti masungad a panagpipili.
Uray dagiti motorsiklo nga awanan iti silaw iti rabii ket temporario a ma-impound agingga a makaptan ti akinkukua, kinunana.
Impalawag ni de Peralta a saanda a mabalin ti agtiliw kadagiti agmotor a napigsa ti ungor ti luganda idi baet nga adu dagiti reklamo manipud kadagiti agindeg iti igid ti highway agsipud ta awan pay ti linteg a pagibasaranda a mangtiliw kadagitoy.


text:
SAN ESTEBAN, Ilocos Sur – Dua a mangngalap nga agkabsat ti nagkatangkatang iti taaw iti nasurok uppat nga oras kalpasan a napattog ti bilogda gapu iti dakkel a dalluyon.
Kinuna da Rodelio Barrey, 44, ken ni Rodrigo Barrey Jr., 43, ken agpada a residente iti barangay Apatot ditoy bayat ti eksklusibo nga interbio kadakuada ti DZTP Radio Tirad Pass ken Tawid News Magasin a dakkel a pagyamananda iti Namarsua iti pannakaisalakanda.
Segun iti agkabsat, timmapogda iti taaw iti 4:30 ti parbangon ti Enero 28, Domingo, ngem iti agarup alas 6:30, napattog ti bilog ni Rodelio kalpasan a dinuprak ti dakkel a dalluyon.
Pinanggep ni Rodrigo nga alawen ti kabsatna ngem napugsat ti lubid ket napattog metten ti bilogna.
Kinuna ni Rodrigo nga inikkatda dagiti pasaplak ti bilogda ket daytoy ti nagbalin a patawda.
Manipud alas 7:00 iti bigat agingga iti alas iti 11:30 iti aldaw a tumtumpawda lattan iti kabaybayan agingga a nasarakan ida dagiti padada a mangngalap.
“Nagkarkararagkami tapno maispalkami,” kinuna dagiti agkabsat.


text:
News Categories
Latest Bloggers
Facebook Like
SugponewsBlog
This is some blog description about this site
Sugpon Birthing Clinic nabendisyunan
Nabendisyonan iti Sugpon Birthing Clinic idi Marso 18 kalpasan iti parada iti panagpiesta ti ili babaen ti panangidaulo ni Rev. Fr. Melchor Q. Reonal, kura paruko ti parokia ni San Antonio de Padua, kalpasanna ket isu met laeng iti pannakainagurar na babaen ken Congressman Eric D. Singson iti 2nd District ti Ilocos Sur.
Kasta met iti ama ti ili Mayor Fernando C. Quiton, Sr., Vice Mayor Daniel C. LaƱo, Jr., dagiti kameng iti Sangguniang Bayan, dagiti bisita da Dr. Benito Arca, Assistant Director iti DOH Region I, ken Engr. Rodolfo C. Dion, District Engineer, DPWH, Candon, Ilocos Sur.
Daytoy nga proyekto ket napunduan babaen iti Health Facility Enhancement Program (HFEP) iti Department of Health, Regional Office 1 para iti Philheath Accreditation tapno mapapintas iti kalidad iti panaganak ken iti panakagun-od iti makunkuna nga Millennium Development Goal nga isu iti panakapabassit iti child mortality ken tapno mapasayaat iti salun-at dagiti babbai nga agsikog wenno aganak, nga daytoy ket manamnama nga magun-od iti tawen 2015.undefined


text:
VIGAN CITY – Kinuna ni Mayor Ferdinand C. Medina a kasapulan ti naing-inget a police visibility tapno malapdan dagiti dakes a mapasamak nangruna iti panangrambak daytoy a siudad iti piesta ni San Pablo.
Daytoy ti reaksion ti mayor kalpasan a naidanon kenkuana ti sumagmamano a reklamo iti panagagaw iti bag ditoy itay nabiit.
Kaudian ti pannakadukot iti petaka ti maysa a lalaki iti sanguanan ti pagkarnabalan babaen ti di pay nabigbig a nakamotor a lalaki.
“Masapul nga agdouble time dagiti polis tapno malapdan dagiti panag-snatch iti bag,” kinuna ni Medina idinto nga innayonna a kasapulan ti kanayonan a polis, barangay tanod ken dagiti NGOs tapno tumulongda iti pannakatagiben iti urnos ken talna iti siudad.
“No agpiesta ti Vigan, adu dagiti tattao nga um-umay ditoy isu a masapul nga agnayontayo iti kapolisan,” kinuna ti mayor.
Mainaig dagiti lugan iti pagkarnabalan, kinuna ni Medina a masapul a safe dagitoy a pagluganan agsipud ta dina kayat a maaramid iti siudad ti napasamak a trahedia idiay Marikina a timmayab ti lugan nga Octopus.
Kinunana nga apaman a naipatakder dagiti rides, imbaonna dagiti inhiniero manipud iti city engineer’s office ken environment office ken maysa a civil engineer tapno tsek-apenda dagiti lugan.
“Saantayo a kayat a kabayatan ti festivities, adda dakes a mapasamak,” kinuna ni Medina.
Imbilin pay ni Medina iti general services office iti pannakadalus iti aglawlaw ti carnival grounds.
“Nagnayonda iti uppat nga emerhensia a para dalus ngem panagkitak ket agkurang, baka agnayontayo iti uppat pay tapno nadalus latta iti aglawlaw ti pagkarnabalan,” kinuna ti Mayor.
“Kitkitaentayo ti seguridad iti carnival grounds ken parking area ken iti peace and order,” impatalged ni Medina.


text:
VIGAN CITY – Agpatingga laengen iti Marso 5 ti panagaplikar para iti Career Service Examination – Paper and Pencil Test (Professional and Subprofessional Levels) nga isayangkat ti Civil Service Commission.
Naammuan iti CSC nga idi koma Pebrero 28 ti deadline ti panagipila iti aplikasion para iti nasao nga eksaminasion ngem napawaywayan agingga iti Marso 5 tapno maikkan iti gundaway dagiti mayat nga ageksamen nga agpila iti aplikasionda.
Iti Vigan City ti maysa kadagiti testing center daytoy nga eksaminasion a maangay inton Abril 14.
Kinuna ti CSC a nairaman ti Vigan City a testing center tapno saan a magastaran dagiti taga-Ilocos Sur iti pagplete ken gastuenda no iti pay la San Fernando City, La Union wenno iti Laoag City ti pagaplikaranda para iti daytoy nga eksamen.#


text:
SINAIT, Ilocos Sur – Awan ti maited a business permit
kadagiti videoke bars ditoy bayat ti pannakaadalna no kasapulanen a
mapaserraan dagitoy gapu iti alegasion a parupada iti prostitusion.
Kinuna ni Mayor Marlon Ines a pinendingna pay laeng ti
pannakaited ti business permit dagiti videoke bars kabayatan nga
ad-adalenna no kasapulan a mapasardeng ti operasionda iti sanguanan
ti panangkondenar ti Simbaan ken dagiti agindeg iti mapapati a
panagraira ti prostitusion ken kriminalidad iti daytoy nga ili
maigapu kadagitoy pasdek-paglinglingayan.
Maysa a manipesto ti pinirmaan dagiti bumarangay,
estudiante ken dadduma pay a grupo babaen ti panangidaulo ti Simbaan
ditoy a nangkondenaranda iti operasion dagiti videoke bars a kuna ti
Simbaan a puon ti panagraira ti prostitusion ken kriminalidad ditoy
nga ili.
Naipatulod ti manipesto iti opisina ti mayor, bise mayor
ken dagiti konsehal para iti panangiwayatda iti addang tapno
mapasardeng ti operasion dagiti videoke bars a kuna ti Simbaan nga
apon ti prostitusion.
Kinuna ni Fr. Albert Rabe, kura paroko ditoy, a
naipalaon iti manipesto dagiti pirma dagiti agindeg iti 42 a barangay
manipud iti 44 a kadagupan a barangay a pakairamanan dagiti
estudiante a nangkondenar iti panagraira ti prostitusion ken
kriminalidad iti daytoy nga ili.
Segun iti manipesto, sangapulo ket pito ti napasamak a
pammapatay ditoy nga ili manipud idi 2006 agingga iti 2008.
Dinakamat pay ti manipesto nga agraira ti prostitusion
ditoy nga ili gapu iti agtultuloy nga operasion dagiti videoke bars
iti Calanutian, Magsaysay, Paratong, Baliw ken Pantoc.
Kinuna ni Ines a mangiwayat ti opisinana iti
panagpalutpot no pudno ti alegasion ti manipesto nga apon ti
prostitusion dagitoy a videoke bars.
Sakbayna,
kiniddaw ni Ines iti sangguniang bayan a mangputar iti ordinansa a
mangiparit iti operasion dagiti videoke bars ditoy.#


text:
Adrien Brody
Ni Adrien Brody (naiyanak idi Abril 14, 1973) ket maysa nga Amerikano nga aktor. Isu ket nagbalin a popular kalapsan iti panagbidana iti pelikula ni Roman Polanski iti The Pianist (2002), ken isu ti nangabakanna ti Kalaingan nga Aktor iti tawen iti 29, ken mangaramid daytoy kaniana iti kaubingan nga aktor a nangabak iti daytoy a kategoriam. Ni Brody pay ti is-isu a lalaki nga Amerikano nga aktor a nakaawat iti César Award ti Pransia.
Dagiti nagibasaran[urnosen | urnosen ti taudan]
Dagiti silpo ti raur[urnosen | urnosen ti taudan]
Midia a mainaig kenni Adrien Brody iti Wikimedia Commons


text:
MARY JANE G. DALIGCON-ARAGON
Ruknoy Kenka Filipinas: Daniw
(Paset ti koleksion ti dandaniw a nangabak iti GRAAFIL, Benneg ti Agdadamo)
Bay-an nga iti sangkabassit a talugadingko,
Siak nga aw-awaganda iti mannaniw,
Ket mangidaton kenka, Filipinas,
Kadagiti suratek a daniw...
Daniw a mangiburuang iti timek
Ti napalabas, agdama ken masakbayan
Ken ikkis dagiti naumel a panunot
Tapno mangngeg dagiti agintutuleng.
Daniw a mangyaplag iti kinapudno
A kinupin dagiti managparbo a konsensia
Tapno mailemmeng ti agdama
Kadagiti agbirbirok iti napalabas.
Daniw a mangriing nakaturog a nakem
A saan a makadlaw kadagiti awan bibiangna
A bao a mangkurkurib-mangug-ugmok
Iti sudi ken labon ti nakaparsuaan
Nga isut' gapu panagangrag
Dagiti agtubo pay nga agsapa.
Daniw a mangaron pudot dara a mairurrurumen
Tapno sumged apuy pakinakem ken beggang ti piskel
A manguram kadagiti sinan-dios ken padidios
Ket manen ken latta maitag-ay ken maitagbat
Ti buneng kinabannuar a pinanday
Nagkauna a kaputotan!


text:
Luisiana, Laguna
Ti Luisiana ket maysa a maikapat a klase nga ili iti probinsia ti Laguna iti Filipinas.
Dagiti baranggay[urnosen | urnosen ti taudan]
Ti Luisiana ket nabingbingay a politikal iti 23 a barbaranggay.[2]
- De La Paz
- Baranggay Zone I (Poblacion)
- Baranggay Zone II (Poblacion)
- Baranggay Zone III (Poblacion)
- Baranggay Zone IV (Poblacion)
- Baranggay Zone V (Poblacion)
- Baranggay Zone VI (Poblacion)
- Baranggay Zone VII (Poblacion)
- Baranggay Zone VIII (Poblacion)
- San Antonio
- San Buenaventura
- San Diego
- San Isidro
- San Jose
- San Juan
- San Luis
- San Pablo
- San Pedro
- San Rafael
- San Roque
- San Salvador
- Santo Domingo
- Santo Tomas
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Laguna". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Laguna". Datos ti Populasion ti Ili. Dibision ti Panagsukisok ti LWUA. Naala idi 12 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SINAIT, Ilocos Sur – Nagkirem ti sangguniang bayan ditoy iti sanguanan ti mapapati a pressure manipud kadagiti agtagikua kadagiti beerhouses nga ag-operateda manen.
Inaprobaran itay nabiit ti sangguniang bayan ti ordinansa nga impila ni Konsehal Fortunato Ines a mangipalubos iti panaglukat manen dagiti beerhouses ken ag-operate iti at-atiddog a tiempo ngem adda dagiti safeguards a maiwayat tapno saanda nga agbalin nga “apon ti prostitusion” ken puon ti panagraira ti kriminalidad ditoy nga ili.
Sagudayen iti ordinansa nga ag-operate dagiti beerhouses manipud iti alas siete ti rabii agingga iti alas tres iti parbangon ken adda guard a mangited iti seguridad kadagitoy a pasdek-paglinglingayan.
Mapalubosan dagiti GRO nga ag-entertain kadagiti parokiano ngem kasapulan a mangalada iti birth certificate a mangpaneknek a saanda a menor de edad ken mangisuotda iti health certificate ID tapno masiguro a nasalun-atda. Obligado pay dagiti GRO nga agpa-smear test iti linawas tapno maammuan nga awan sakitda.
Sagudayen ti ordinansa a maidatag ti bilang dagiti GRO kada beerhouse iti rural health unit ken iti opisina ti mayor.
Agmulta dagiti beerhouses a masukalan a naglabsing iti ordinansa.
Maibilang a maysa a disnog ti pannakaaprobar ti panag-operate manen dagiti beerhouses iti tignay ti simbaan a mangpasardeng iti operasion dagiti beerhouses ditoy nga ili kas sinaguday iti manipesto a pinirmaan dagiti bumarangay, estudiante ken dadduma pay a grupo babaen ti panangidaulo ti simbaan.
Kinondenar ti simbaan ti operasion dagiti videoke bars a kunana a puon ti panagraira ti prostitusion ken kriminalidad ditoy nga ili.
Temporario a napasardeng ti operasion dagitoy a beerhouses bayat ti pannakaadalna no kasapulan a mapasardeng dagitoy iti sanguanan ti alegasion nga aponda ti prostitusion.#


text:
BURGOS, Ilocos Sur – Maysa a dati a balud ti pinaltogan ti maysa a lalaki a puon ti nakatayanna.
Sigida a natay ni Nestor Dalit, 45, ex-convict, resident ti Brgy. Callitong, kalpasan a pinaltogan ni Urbano Dizon, agnaed met laeng iti nasao a barangay.
Segun iti report, madama nga agkapkape ti biktima ken ni Benjamin Abalos ken Renato Dagdag idi nanalbuong ket nakita laengen dagiti kaduana a naidasay ti biktima.
Patal ti sugat ti biktima iti barukong ket dagus a natay.
Naglibas ti suspetsa ngem natiliw met laeng dagiti polis.
Di pay ammo no ania ti motibo ti pammapatay.


text:
Biokimika
Ti biokimika, sagpaminsan pay a tinawtawagn iti biolohiko a kimika, ket isu ti panagadal iti kimiko a proseso iti kaunegan ti, ken mainaig kadagiti, sibibiag nga organismo.[1] Babaen ti panagtengngel kadagiti panagayus ti pakaammo babaen ti biokimika a panagisenial ken ti panagayus iti kimiko nga enerhia babaen ti metabolismo, ti biokimiko a proseso ket mangited ti kinarikut iti biag. Kadagiti napalabas a 40 tawen ti biokimika ket ket nagballigin iti panangipalawag kadagiti sibibiag a proseso a gangani nga adda itan kadagiti amin a lugar dagiti siensia ti biag manipud ti botanika aginggan iti medisina ket nakitigtignay iti biokimika a panagsukisok.[2] Tatta nga aldaw ti kangrunaan a naikapatengngaan ti isp itipuro a biokimika ket ti pannakaawat no kasano a mangited dagiti biokohiko a molekula kadagiti proseso a rumsua iti kaunegan dagiti sibibiag a selula, nga adu a pakainaigan iti panagadal ken pannkaawat kadagiti sibubukel nga organismo.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Biokimika iti Wikimedia Commons


text:
CAMP BGEN OSCAR M FLORENDO – Walupulo ket uppat a lallaki ti nakugit iti Concord Building ditoy idi Abril 16 babaen ti initiatibo ken panangesponsor ti police regional office ditoy ken iti koordinasion ti PRO1 Officers Ladies Club.
Ti Officers Ladies Club ti nagidonar kadagiti medisina ken suplay para iti nasao a panagkugit nga insayangkat dagiti doktor ken medical personnel iti panangidaulo ni Police Supt. Cesar Estrella, hepe ti PRO1 medical dispensary a nakabenepisiaran dagiti 84 lallaki nga agedad manipud iti 7 agingga iti 16.
Presente ken nangted suporta iti nasao nga aktibidad da General Constante D. Azares, Jr., ti asawana a ni Maria ken dagiti annakda a da Maria Melecia Flor and Adrian Constantine.
Sabali pay nga anakda, ni Maria Nadejda Azares, registered nurse a nagturpos iti University of British Columbia ti aktibo a nakipaset iti libre a panagkugit.#


text:
BAGUIO CITY – Agaw-awaten ti Professional Regulation Commission Baguio Regional Office kadagiti aplikasion para iti Septiembre 25, 2011 Licensure Examinatioin for Teachers (LET) nga agpatingga ti deadline inton Hulio 15, 2011.
Dagiti sumaganad dagiti requirements para kadagiti agdadamo nga aplikante: orihinal ken photocopy ti transcript of records nga addaan scanned picture ken remarks, “For Board Examination Purposes”; orihinal ken photocopy ti birth certificate nga inyisio ti NSO iti security paper; orihinal ken photocopy ti marriage certificate nga inyisio ti NSO iti security paper; 4 a passport-size colored picture a puraw ti background ken kumpleto ti nametag; maysa a 1 x 1 colored picture a puraw ti background ken kumpleto ti nametag; 2011 community tax certificate; maysa a window envelope nga addaan postage stamps nga agpateg iti P9.00; ken examination fee a P900.
Kadagiti repeaters, kasapulan ti report of ratings, notice of admission, wenno official receipt ti napalabas a LET.
Personal nga agaplikar dagiti aplikante.#


text:
Nupay kastoy ti kinarigat ti panagbiagmi, nagan-anusak, Manong Danny. Ammok nga igagaed ni Tatang ti agsapul iti pagbiagmi, ngem agsipud ta makitaltalon laeng, dandani di pay umdas ti maapitna a para kadakami. Taga-ili ti akinkukua iti taltalonen ni tatang. Nadamagko a nabayagen a balo daytoy ken awan ti anakda.
Idi damo, saan a nangato ti arapaapko iti biag. Simple laeng a panagbiag ti kalikagumko.Gapuna a maysa met a marigrigat ti kaayan-ayatko, ni Marlon. Awan pagkunaak ken ni Marlon. Nasingpet ken nagaget. Adda met buyana. Kinapudnona, adu dagiti mangpalpallilit kenkuana a kalugaranmi a babbalasang. Nagasatak ta siak ti inaremna.
No awan ti trabahona iti talon, nakaditoy balay ni Marlon. Tumulong ken ni tatang nga agalad wenno agmula iti nateng. Gapuna a sangkadayaw ni tatang ni Marlon.
“Panagkitak, agbalinto a nasayaat nga asawa ni Marlon,” sangkakunana kaniak.
“Agurnong pay iti pagkasarmi, ‘tang,” nakunak. “Kayatko a no agsimpakamin, addan uray bassit a balay nga ulianmi.”
“Nasayaat dayta a planom. Mabalinyo ti agpatakder iti abay ditoy balay. Nalawa pay laeng.
“Kayatko a bukodmi a solar, tang.”
Nagmurareg ni tatang. “No kayatyo ti maaddaan iti solar, mabayag pay ngarud sakay agsimpa.”
Ngem dayta ti impakaunak ken ni Marlon. Masapul nga agbalinkami nga independiente apaman nga agsimpakami. Daytay saankamin nga agdepdepende kadagiti nagannak kadakami.
Ngem makitak nga uray kasano ti panangirarem ni Marlon iti bagina iti talon, narigat a matungpal ti arapaapko… ti arapaapmi a dua.
Nagsasaruno ngamin dagiti bagyo a nangdalapus iti lugarmi. Dagidi nagbabagas ti dawada a pagay, nalemmesda iti layus. Inlupeklupek ti bagyo ti arapaapmi.
“Baliwak ti bumangon,” nakuna ni Marlon.
Namrayak laeng ti nagtung-ed. Ngem iti kaunggak, kaanonto a makaruk-at datao iti kapitakan?
Iti naminsan nga isasarungkarna, nakunak kenkuana: “Dika kad’ umapal kada Danny, Marlon? Kitaem, manipud nakapan nagtrabaho iti abrod, immasenson ti biagda. Daydi kalapawda, nagsukaten iti bungalo. Kumpleton ti alikamenda.”
“Mabalinko met ti agrang-ay ditoy babaen ti ling-etko,” nakuna ni Marlon.
“Ngem kaanonto? Inton puraw ti wak?”
“Ammom met nga awan ti gastuek para iti pasaporte ken mangilakad nga ahensia.”
“No awan tured pakinakem, awan ti panagrang-ay,” nakunak. “Panunotem koma ti agbalin a masakbayanta no aggianka ditoy. Awanto a pulos ti asensota.”
“Makaanusak ditoy… ti napateg ket agdennata.”
Iti dayta a nangegko, kinusilapak ni Marlon saak nagwagteng nga immuli iti balay. Napanak nagpupok iti bassit a kuartok. Uray idi agpakada ni Marlon, saannakon a rimmuar.
(Adda tuloyna)


text:
NAISAKABEN iti asino man a drayber ti pagsasao a “Basta Drayber, Swit Laber”. Kasla pay ketdin gungundawayan dayta dagiti dadduma tapno makaaramidda iti maikaniwas iti sinapataanda iti nadaeg nga altar.
Nupay kasta, kasunganika kadagiti naam-ammok. Awan iti bokabolariom ti mangloko iti babai. Lugayanka dita. Adukayo man nga agkakaburik. Kunaek koma a dayawnakayo ti ilitayo ngem ania daytoy nga aramidyo?
No kakisangen ti pasahero, iti man agsapa wenno malem, kunam la no adda dalag a kayatyo a tiliwen. Nagmayat man ti panaglilinnawlawyo a nakatugaw iti kangrunaan a kalsada ti ilitayo. Nakaar-ariwawakayo pay.
Ania ngata ti sessionda? damdamagek iti bagik iti naminsan a nakitakayo.
Pagsayaatan siguro ti asosasionda a drayber, kinunkunak. Dida la ngata pangpanggepen ti mangipatakder iti pannakabagida iti konseho? simken iti panunotko. Tapno adda koma met pannakatimekyo ket saan lattan a dagiti annak da apo retirado a politiko wenno asino ditan nga anak da pulano ken pulana ti kadua da Apo Mayor Ornongan (iti kikbak iti hueteng) ken bise ti mangririenda iti ilitayo.
Immasidegak ta kayatko met a denggen ti sangkabassit a planoyo tapno adda met pamalpalatpatak. Ngem anian a pannakakellaatko iti naimatangak. Dua a baria a maipalpallangatok ti naipasabat kaniak. Kara-krus!
Ipalladawankay’ la koma iti rebentador ngem nalpas metten ti Paskua!
Iti udina, adu ti agkudkod iti ulona (a di met nagatel) no kastan a panagaawid. Kasano, awan la ngarud unayen ti mapasaheruan, intayab pay ti tao wenno billit ti bassit a baria.
Ania ita ti para iti pamilia? Ti pagtinnag iti motor? Ti pagbayad iti koriente?
Ania pay, gerra-patani ti parnuayenyo kadagiti babbaketyo.
Mabbatan ti panunotko a mangpampanunot no ania la unayen ti ayatenyo iti sugal. Kasla ketdin agas daytoy a naapiangkayo.
Ti pakasdaawak la unay, didakayo man la sitaen dagiti agtuturay wenno dagiti pannakabagi ti linteg. No palausen ti manarita, adda laeng iti paraangan ti balayda ti yanyo.
Didakayo makita? Imposible!
Sulekek kamman ida.
Wenno kas met laeng iti hueteng nga adda pagkapeda nga it-ited ti pannakapresidenteyo?
Saan a siak ti naggapuan dayta. Inkissiim ‘tay mistro a napalalo ti suronna ta di met laengen mangabak iti hueteng.
Suitik dagita a huetengan, ilalaaw daytoy a mistro no kasta a pagtayyeken ti lambanog ti lubongna. Dida kayat ti agpaabak ta adu kadagiti agtuturay ken pannakabagi ti linteg ti iwarwarsianda iti grasia! Hell-da amin!
Naaringan pay ketdin, a, dagiti pannakabagi ti linteg iti panagut-utek dagita a traysikelan, mangmangngegko. Damagek koma ken hepe ngem agamakak no pabasolennak iti pannakaabakna iti galiera ken hueteng.
Kadagiti naregget nga agpasada, agalenda ti kinarigat ti biag gapu iti kinakisang ti mapasaheruan. Sumangkautro pay ti gasolina a pagparikutan. Linawas a ngumato ti presio. Ken kasla uong a mannagadu ti bilangyo. Nagbassit met ngarud ‘toy ilitayo a pagwidwidawidanyo! Kaskay’ la agpipinnirgis iti dakkel ngem ampaw a tinapay (maysa pay daytoy a makapasakit iti ulok).
Awan makitak a positibo iti rasonyo: naimbag la a pagpalpaliwaan; pangur-urayan iti kaadda ti pasahero!
Marakrakrak ti imahen ti ili kadayta nga aramidyo, diyo kad’ mautob dayta? Ngem ania kadi ti imahen ti ilitayo? Adda kadi? Damagekto man ken ni Apo Mayor Ornongan.
Sipud nayusoyo ti kara-krus, agdung-aw ti aldaw a dikayo agsesession. Atiwyo pay dagiti adda iti konseho a kas karasay ti tudo iti kalgaw no agkikitada iti session hall. Sada man laeng nagaget no adda naglabas a bagyo ket adu ti nadadael. Nagpapardasda ketdin nga agideklara iti state of calamity. Ken nagsasapada ketdin a sumrek no kinsenas-katapusan. Ita, maal-alidamag manen ti panangtedda iti permit dagiti mayat nga agminas iti igid ti baybay.
Anian a panagut-utek!
(Adda tuloyna)


text:
VIGAN CITY – Panggep ti gobierno probinsial ti mangipatakder iti ospital a para laeng kadagiti ubbing, daytoy ti naammuan manipud ken ni Gov. Ryan Singson itay nabiit.
Kinuna ni Singson a sabali laeng ti pannakataming dagiti masakit nga ubbing no mailaokda kadagiti nataengan isu a gagem ti gobierno probinsial ti mangipatakder iti ospital para laeng kadagitoy.
Plano ti gobernador a maipatakder ti ospital iti bakante a lote iti asideg ti Gabriela Silang General Hospital.
Segun ken ni Singson, maiyannatup ti pannakabangon ti maysa nga ospital para ubbing iti Vigan City gapu ta napadpadawayan daytoy a child-friendly city.#


text:
BANTAY, Ilocos Sur – Uray mismo a garahe ti pagopisinaan, saan a natalged dagiti maiparking a motorsiklo ditoy.
Nagpulong ni Jayvee Flores y Dumaguin, 23, baro, sales representative iti Lakpue Drugs, Inc. ken residente iti Barangay Cadaclan, San Fernando City, La Union a napukaw ti motorsiklona a black Suzuki Shogun nga imparkingna iti garahe ti opisinada sadiay Barangay Balaleng Centro, Bantay idi malem ti Oktubre 31.
Segun ken ni Flores, kalpasan a naiparkingna ken nakandaduan ti motorsiklo, nagawid, nagreport iti opisinada iti Cubao, Quezon City, sa nagkolekta kadagiti utang dagiti kustomer iti La Unon.
Naduktalanna laengen nga awanen ti motorsiklo iti garahe idi agsubli iti opisinada idi agarup 2:00 ti Nobiemre 10.
Naammuan a saan nga imbilin ti biktima a kitaen ti caretaker iti balay/opisina ti motorsiklo nga imbatina iti garahe.#


text:
“Iti panagnaedmi iti bantay, ngangani inaldaw a de-lata ti sidaenmi. Isangsangpet dagitoy dagiti Hapon. Agduduma. Isagsagpawko iti repolio dagiti sardinas. ‘Giti kisal-it a Sakang ta kayatanda ketdin!
“Maysa nga aldaw nga awan maaramidko, nagpagnapagnaak iti kabakiran. Dita a nadiskubrek ti pagalaan iti naimas a masida. Kadagiti batbato a salsalapasap ti danumna, nakaad-adu ti udang. Kasla takiag ti kadakkelda!
“Iti pay naminsan, Barok, natukkol ti bunengko gapu iti panangtagbatko iti kasla gurong nga igat a naggapu kadagiti kirkirat. Naladawen idi mapanunotko a bato ti pakaitagaan ti buneng. Ngem pagsayaatanna, naalak ‘diay igat. Ania ket a nanam ken tabana daydi!
“Dita a nagbilib dagiti trabahador. Pati dagiti Kusipet! Rawetda gayam iti igat, Barok! Ti la unay karne ti ugsa ti pagaayatda. ‘Diay man shotgunko ti paganupko!
“Rabii no agalaak iti udang. Nakaguantesak. Agsasarunoda nga umasideg no plaslaitak ti danum. Iduronko no nagammatakon ti uloda. No ngamin guyodem, narigatda a maala ta ikabbengda dagiti sakada iti bato.
“Gapu itoy, kanayondak nga ikkan iti yen dagiti Hapon. Ginayyemdak iti husto. Didan kayat ti sardinas!” Timmmakder; inunnatna ti siketna. Uray la nanartuok.
Kinitak ti pungupunguak. Pasado als diesen.
Intugaw met laeng ni Lilong Idro. Bumarbara ti aglawlaw. Ngem pumigpigsa met ti palayupoy ti angin; ay-ayamenna dagiti bulong iti sanga.
“Ammom kadi, Barok,” inkita kaniak ni Lilong Idro, “nga agdagup iti sitenta ti inserrekko iti trabaho a taga-Magat? Maasianak ngamin kadakuada. Nagrigat ti biagda. Naimbag ta pinatgannak ni Uliteg. Dita ti nanipudan ti panaggagayyemmi kadagiti tao sadiay. Sinuruandak no kasano ti aganup a diak aramaten ti armasko. Banias, ugsa, alingo dagiti naanupak. Insuroda pay kaniak ti disso a yan ti dadakkel a lames malaksid iti natakuatak a lugar.
“Pensionadoak koma itan, Barok,” insennaayna, “no lineppasko ti panagtrabahok ‘diay Magat. Ngem kinaririk dagiti Sakang. Intugotdak iti naminsan ‘diay siudad. Iti panagiinommi, naginnalakami iti sao iti maysa kadakuada. Agingga a nagmaymaysaandakon. Naglidem ti panagkitak. Linipokko ida. Intarayko dagiti kuartada. Nagawidak ditoy lugartayo.
“Naimbag man, Lilong, ta didaka sinapul?”
“‘Nia a saan ket no agpilitda idi a mangtunton kaniak. Ngem binallaagan ida ni Uliteg. Imbutbutengna a kabaelak kano ti mangipatli iti biag! A diak met pay napadasan. Ngem siguraduek idi a maaramidko no malipitak.
“Mano tawenyo ngarud ‘diay Magat, Lilong?”
“Agpito. Idi agsubliak ditoy, mayor manen ti dati a bossko. Innalanak a dagus idi agpakitaak kenkuana.” Pinaatiananna ti basona. Kinelkel iti uyek.
Nagpasukat manen kalpasan a nagkalma ti riknana.
“Iti panagsublik, naam-ammok ti immuna nga asawak, ‘di Nanam a Remegia. Ngem nagbalinak nga iresponsable nga asawa ken ama. Agsangit ti aldaw a diak nabartek a sumangpet iti balay. Agriribukak no awan ti naimas a maidasar no kasta nga agawidak. Ngem ania koma ti ipasango ti asawak a naimas no diak met pappapetpetan iti sueldok?
“Ah,” adda pait iti timekna, “saan a nakaanus ‘di Remegia. Nagtalaw; intugotna dagiti tallo nga annakmi.”
“Dimo sinurot, Lilong?”
“Saan, Barok. Kinunkunak a no ammona ti dalanna a pimmanaw, ammona met ngarud ti dalanna nga agsubli. Ngem diakon nauray pay. Linipatnak a naminpinsan.” Nakitak ti panagtaraigid dagiti luana.
Nangitangguap. Naparupanget manen.
Intuloyna. “Apagbiit la nga inliwliwagko ti sakit ti nakemko. Kinunkunak: saan a kas ken ni Remegia laeng ti mangidagel kaniak! Naturedka, Isidro! Pagbutbutngandaka! impatibkerko iti bagik. Ngem no kasta nga agmaymaysaakon, saan a di dumges ti iliwko kadagiti agiinak.
“Nagsubliak iti kinabaro. Tumaruptop a bisio ti inaramidko. Nalabit, kunaem, Barok, a diak bagay ti naganko. Dinadaelko ti nagan ti maysa a santo! Pinatayabko amin a nasapulak.”
Binay-ak lattan nga agistoria.
“Naabak manen ti bossko. Nagpa-Mindanaoak, iti yan ti kabsatko, ni Carding. Nagtalonak ‘diay Valencia, Bukidnon. Mamitlo iti makatawen. Nagpipintas dagiti pagay sadiay. Kumpleto ngamin ti padanum. Saan a kas ditoy a kaaduan dagiti taltalonentayo ti mangnamnama laeng iti danum a yeg ti tudo. Ta ania koma pay ti ubbog a pangawidan no rinaatanmi met idi dagiti kabambantayan?” Inwagisna iti abagatan.
Iti yanmi, nalawag a masiraratan ti lulonan ti Bantay Ammu a kasla gumaygayebgeb. Kas iti barukong ni Lilong Idro a gumaygayebgeb iti lagip? Kas kuna ni tatang, dita kano ti namunganayan ti pagtangtangsit a bileg dagiti teddek ti politika ditoy ilimi.
“Salsaludsodek ita iti bagik, Barok, no pagturongan ti sumaruno a kaputotan? Ket ammom kadi a mapespespes ti barukongko no malagipko a pasetak met iti pannakadadael ti nakaparsuaan? Siak ti nangimaton iti logging concession ti amok. Adu a natibo wenno dagiti Agta ti pinapanawko kadagiti bukatda a daga. Salida laeng kadagiti panggepmi!” Inay-ayamna ti basona sa simmimsim.
“‘Diay Mindanao,” kinunana, “napaneknekak a kasla met kaniak ti kabsatko. Bisiona amin.
(Maigibusto)


text:
VIGAN CITY – Indeklara ti gobierno probinsial ditoy nga state of calamity ti probinsia gapu iti napasaranna a tikag.
Gapu iti tikag, adu a mannalon ti saan a nakaraep iti talonda gapu ta awan ti pamataudanda iti padanum.
Nupay kasta, iti ilalabas ti dua a nagsaruno a bagyo, inkuyogda ti adu a tudo a nangpalayas kadagiti kataltalonan ket nakaraep met laeng dagiti dadduma a mannalon nupay nalakayanen ti bunubonda.
Babaen ti state of calamity, maaramat ti gobierno probinsial ti calamity fund a mangtulong kadagiti nadidigra a mannalon.#


text:
Maika-105 a meridiano laud
Ti 105° a meridiano laud ti Greenwich ket ti linia ti longitud a gumay-at manipud iti Amianan nga Ungto iti ballasiw ti Taaw Artiko, Amianan nga Amerika, ti Taaw Pasipiko, ti Akin-abagatan a Taaw, ken ti Antartika aginggana iti Abagatan nga Ungto.
Ti maika-105 a meridiano laud ket mangporma ti nalatak a sirkulo a kakuyogna iti maika-75 a meridiano daya.
Ti laud a kas ti reperensia ti meridiano para iti maikapito a sona ti oras iti laud ti Greenwich, ken ammo daytoy a kas ti UTC-07 wenno ti Sona ti Oras ti Oras ti Bantay idiay Amianan nga Amerika.
Idiay Estados Unidos, ti Interstate Highway I-25 ket agarup a paralelo iti meridiano manipud iti Douglas, Wyoming aginggana iti Las Vegas, New Mexico, ken manipud iti Wellington, Colorado aginggana iti Prospect Road interchange (idiay Fort Collins, Colorado),ti I-25 ket naikarna a gangani a nailinia iti igid ti maika-105 a meridiano laud. Ti meridiano ket guduaenna ti Denver, Colorado, ken lumabas babaen ti Denver Union Station. Iti amin a paset ti lugar ti metro ti Denver , ti Kalsada Kalamath Sket ti kalsada ti asideg a maipada iti maika-105 a meridiano.
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken mapan nga agpaabagatan iti Abagatan nga Ungto, ti maika-105 a meridiano laud ket lumabas babaen ti:


text:
Kadagiti asideg iti Malakaniang, narigatda a maawatan no apay a kueskuestionaran dagiti kaaliado ni dati a Presidente Gloria Arroyo ti pannakabukel ti Truth Commission. Ngamin kas nadakamaten iti kallabes nga isyo daytoy a salaysay, bayat ti panagtugaw ni Arroyo, adda met sumagmamano a “truth commission” a binuangayna ket saan met a nakuestionaran dagitoy. Apay nga […]
Tag Archives | Philippines
BANNER NEWS: Rali, signature campaign, naisayangkat iti Vigan City, Sta. Catalina kontra panagminas iti Ilocos Sur
VIGAN CITY – Nagtignay dagiti agtuturay, barangay officials ken bumarangay ti Sta. Catalina ken daytoy siudad a manglapped iti panagminas ti maysa a kompania ti minas iti kabaybayan a sakup ti ilida. Iti Vigan City, nangisayangkat dagiti opisial ken agnaed iti dua a coastal barangays ditoy siudad iti rali maikontra iti pannakaminas ti kabaybayan a […]
Share:
Iti makatawen a panagserbina: 5,000 nga umili, natulongan ti Ilocos Sur Hotline
NARVACAN, Ilocos Sur – Nasurok 5,000 nga umili manipud agduduma a paset ti Ilocos Sur ti naserbian ken naipaayan iti tulong babaen ti programa iti radio nga Ilocos Sur Hotline manipud Septiembre 2009 agingga iti Hulio 2010. Daytoy ti inwaragawag ni Charito “Chato” Alda, station manager ti DWRS Commando Radyo a pakaipatpatangatangan ti nasao a […]
Share:
WHEELCHAIRS
Inyawat da (agpakanawan) SPM Jerry Singson, Gov. Luis “Chavit” Singson, Narvacan Vice Mayor Charito Zaragoza ken Vice Gov. Deogracias Victor Savellano dagiti wheelchairs kadagiti sumagmamano a babbai nga agkasapulan bayat ti selebrasion ti Maika-11 nga anibersario ti Ilocos Sur Hotline idi Agosto 14. (Teksto: Mancielito S. Tacadena/ladawan:Dante Tacata)


text:
Bimmaba dagiti rebelde a komunista tapno agdawat iti makan: militar
SAN JUAN, Ilocos Sur – Maysa a soldado ti napasag idinto a mapapati nga adda nasugatan a kameng ti New People’s Army iti engkuentro a napasamak iti nagbaetan ti dua a grupo iti maysa a sitio iti nagbedngan ti Cabugao, Ilocos Sur ken daytoy nga ili itay nabiit.
Nainaganan ti natay a soldado a ni PFC Elmer Antonio, kameng ti 50th Infantry Batallion, Philippine Army a nakabase iti Guimod Sur ditoy.
Segun ken ni Col. Harold Cabreros, commanding officer ti 50th IB, PA, nagpaut ti rinnupak iti uppat nga oras.
Kinunana a nagresponde dagiti soldado kalpasan a nakaawatda iti impormasion manipud iti maysa a sibilian nga aganay a 20 a rebelde a komunista ti nakita dagiti lumugar nga agdakdakiwas iti sitio Caset a nagbeddengan ti Barangay Maradudon, Cabu-gao, Ilocos Sur ken ti Nagculluoban, Sinait, Ilocos Sur.
Mapapati a napuntaan ni Antonio iti umuna a ranipak dagiti paltog manipud kadagiti komunista a gerilia.
Patien ti tropa ti gobierno nga adda naidasay wenno nasugatan a kameng ti rebelde a komunista agsipud kadagiti tedted ti dara a nakitada iti nagpuestuan dagitoy.
Madama ti mapping up operations dagiti soldado kadagiti naglibas a kameng ti NPA.
Kabayatanna, maysa a drum a naglaon kadagiti armas ken subersibo a dokumento ti nasarakan ti Philippine Army a mapapati nga impakni ni Renato Amulot a.k.a. Ka Deo, agdama a front secretary ti KLG de Lara Command idiay Bantay Ambiaget, Barangay Baracbac, Galimuyod, Ilocos Sur.
Naglaon ti dram iti tallo nga M-16 rifles a maysa kadagitoy ti baby armalite, 5 a bandoliers, 22 short ken 4 a long magazines para iti M-16, 7 a rounds para iti M203 grenade launcher, wires nga addaan iti female fuse, 3 pedaso a blasting caps, 2 a bateria, timing device, 2 metro a detonating cord, 3 pedaso a kandela, 1 a lighter, 4 a voltage regulators, ken 12 pedaso ti compact discs a naglaon kadagiti kontra gobierno a mensahe ken subersibo a dokumento.
Aganay laeng a 200 metro ti kaadayo ti Bantay Ambiaget iti nagpanawan a kampo dagiti kameng ti NPA.
Mapapati nga imbati dagiti naglibas a kameng ti NPA dagiti armas ken ramramit a pagbomba gapu agtultuloy a nainget a combat operations ti militar. (Karaman ti report ni Danny Antalan)


text:
Pannakiasawa
Ti pannakiasawa wenno panagkallaysa ket isu ti sosial a panagkaykaysa wenno nainkalintegan a kontrata a baetan ti tattao a tinawtawagan ti agassawa a mangibangaon kadagiti karbenagan ken rebbengan a baetan dagiti agassawa ken dagiti annakda, ken ti baetan dagiti agassawa ken dagiti nakaikamanganda.[1] Ti pannkaipalplawag ti pannakiasawa ket agdumaduma segun kadagiti nadumaduma a kultura, ngem kadawyan patakder iti interpersonal a pannakikabagian, a kadawyan a nadekket ken seksual, ket naitunosan. No nalawlawa pay a maipalplawag daytoy, ti pannakiasawa ket naikedleddeng a kultural nga unibersal. Kadagiti kaaduan a kultura, ti pannakiasawa maingayed iti maysa a seremonia ti panagkasar. Kadagiti termino iti nainkalintegan a panagbigbig, kaaduan kadagitinaturay nga estado ken dagiti dadduma pay a katurayan ket mangipatinggada ti pannakiasawa iti dua a sungani a sekso wenno dua a tao iti sungani a lalaki wenno babai iti henero a binario, ken ti bumasbassiten a bilang kadagitoy ket mangipalubos ti polihinia, dagiti ubbing a pannakiasawa, ken dagiti napilit a panakiasawa. Kadagiti moderno apanawen, adda dagiti umad-adu a bilang dagiti pagilian ken dadduma pay katurayan ket nagikkatada kadagiti panagiparit iti ken nangibangonda ti nainkalintegan a panagbigbig para iti agpada iti sekso a panakiasawa, sabali a puli a panakiasawa, ken sabali a pammati apannakiasawa. Kadagiti sabali a kultura, ti pannakiasawa ket naitaltalek wenno nasken sakbay iti aniaman a seksual a pannakitignay.
Dagiti nagibasaran[urnosen | urnosen ti taudan]
- ^ Haviland, William A.; Prins, Harald E. L.; McBride, Bunny; Walrath, Dana (2011). Kultural nga Antropolohia: Ti Naintaoan a karit (Maika-13 nga ed.). Cengage Learning. ISBN 978-0-495-81178-7. "Ti saan nga etnosentriko a panakaipalplawag iti pannakiasawa ket isu ti kultural a lagdaan a panagkaykaysa a baetan ti dua wenno ad-adu a tattao a mangibangon ti naisangayan a karbengan ken rebbeng a baetan ti tattao, ti baetanda ken dagiti annakada, ken ti baetanda ken dagiti nakaikamanganda."
Dagiti akinruar a silpo[urnosen | urnosen ti taudan]
- Midia a mainaig iti Pannakiasawa iti Wikimedia Commons
- Dagiti inadaw a sasao a mainaig iti Pannakiasawa iti Wikiquote (iti Ingles)
- Dagiti Ritu ti Aprikano a Pannakiasawa


text:
Wednesday, March 18, 2015
MALUNGGAY & KATURAY SEEDLINGS, MAIWARWRAS KADAGITI BARANGAY
Cabugao, Ilocos Sur – Rinugianen ti Munisipio nga inwaras dagiti seedlings ng a inted ti Department of Agriculture (DA)-RFO 1 partikular iti High Value Commercial Development Program (HVCDP) babaen iti panangimaton ni Mrs. Ester P. Aguimbag, AT, iti LGU-Cabugao.
Imbatad ni MENRO Edgar S. Balangatan, AT, a rinugiandan ti nagiwaras kadagiti lugar ti ili nga addaan ti bilang iti 33 a barangay.
Innayon ni Mrs. Aguimbag nga adda 3,000 a Seedlings ti Katuray idinto ta 7,000 ti Malunggay a masagsagana a maiwaras a nakadeposito idiay Municipal Bamboo Propagation Nursery (Near Municipal Greenhouse), Brgy. Baclig, Cabugao, Ilocos Sur.
Dagitoy nga aksion ken inisiatiba ket gubuay ti natanipkel a pannakikammayet ti LGU-Cabugao nga idauluan ni Mayor Edgardo “Ediboy” S. Cobangbang, Jr. kadagiti Ahensia a makaited iti pagsayaatan dagiti mannalon ken sapasap nga umili ti Cabugao, Ilocos Sur. # (Web In-Action)
Imbatad ni MENRO Edgar S. Balangatan, AT, a rinugiandan ti nagiwaras kadagiti lugar ti ili nga addaan ti bilang iti 33 a barangay.
Innayon ni Mrs. Aguimbag nga adda 3,000 a Seedlings ti Katuray idinto ta 7,000 ti Malunggay a masagsagana a maiwaras a nakadeposito idiay Municipal Bamboo Propagation Nursery (Near Municipal Greenhouse), Brgy. Baclig, Cabugao, Ilocos Sur.
Dagitoy nga aksion ken inisiatiba ket gubuay ti natanipkel a pannakikammayet ti LGU-Cabugao nga idauluan ni Mayor Edgardo “Ediboy” S. Cobangbang, Jr. kadagiti Ahensia a makaited iti pagsayaatan dagiti mannalon ken sapasap nga umili ti Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 3:21 PM
Subscribe to: Post Comments (Atom)


text:
VIGAN CITY – Saan a kontento ni Gov. Luis “Chavit” Singson iti pannakadepensa ti drug trafficking case ti anakna a ni Cong. Ronaldo Singson iti Hong Kong.
Iti interbio kenkuana ti Barangay Commando Brigada a naipatangatang iti DWRS idi Pebrero 24 kalpasan ti panangsentensia ti Hong Kong court a maibalud ti diputado iti makatawen ken innem a bulan, kinuna ni Singson a nakapatengngan ti hearing ti kaso ni Cong. Singson idi maammuanna a pinaamin dagiti abogado daytoy iti panagikut iti droga kas paset ti depensana tapno mapalag-anan ti dusana.
“Idi imbagada kaniak ket nakapatengngadan (kaso),” kinuna ni Singson idinto nga innayonna a no naammuanna koma a nasapa ti plano a depensa dagiti abogado ti anakna, pinasukatanna koma ida.
Kinuna ti gobernador a kinabuteng dagiti abogado ni Cong. Singson a maipataw kenkuana ti nadagdagsen a dusa a lima a tawen wenno nasursurok pay isu a pinaaminda iti panagikut iti droga.
“No kastoy koma ti imbagada idi damo, nagbirokkami koma iti sabali nga abogado,” kinuna ni Singson sana innayon a dati pay a prosecutor ti abogado ti anakna a “saan koma a rumbeng”.
Kinuna ti gobernador a dakkel a nakadadaelan ti anakna tignay dagiti “di makatutor” a kongresista a “mangkugtar” kenkuana iti Kamara.
Bayat ti pannakausig ti kaso, dinawat ti gobernador kadagiti agilinlinteg nga urayenda pay a malpas ti kaso ti anakna iti Hong Kong sada agtignay a mangkugtar kenkuana.
“No malpas ti kaso, mabalinda nga aramiden latta ti kayatda nga aramiden… libreda a mangkugtar (ken ni Cong. Singson),” kinuna pay ni Singson iti immun-una nga interbio kenkuana ni Jun Ramos a naipatangatang met laeng iti DWRS.
Kinuna ni Singson a “nalpasen ti kaso”, ket nagyaman kadagiti nangited iti suporta kadakuada agraman kadagiti saan a nakaawat ken nangidagdagadag iti pannakaikkat ni Cong. Singson.
Idi madamag no aglusulos ni Cong. Singson kalpasan ti pannakasentensiana, insungbat ni Singson a napanunot daytan ti anakna uray idi madama a madengdengngeg ti kasona ket ita ta nalpasen ti kaso, isunto ti mangiwaragawag iti desisionna.
Kinunana a no ag-resign ti anakna, maideklara ti vacancy iti umuna a distrito ti probinsia sa maangay ti special elections a pakapilian ti sumukat iti anakna.#


text:
BANTAY, Ilocos Sur – Nadumaduma a paltog ken balbala ti nakumpiska dagiti operatiba iti insayangkatda a nagsina a panagsukisok iti dua a pagtaengan ditoy nga ili idi malem ti Marso 20.
Iti report manipud iti Provincial Police Office, positibo ti resulta ti search warrants nga inyisio ni Judge Mario S. Domingo ti MCTC Magsingal-San Juan, Ilocos Sur a naggiddan nga inwayat dagiti nagtitipon nga elemento ti kapolisan ti Sinait ken PPSC, Ilocos Sur PPO iti balay ni Sherwin Ines y Impelido, 37, naasawaan, barangay tanod, ken residente iti Barangay Calingayan, ken ni Noel Ines y Davis, 33, awanan asawa, mannalon, ken residente iti Barangay Pacis, Sinait, Ilocos Sur idi agarup 3:30 ti malem ti nadakamat a petsa.
Nakakumpiska dagiti operatiba iti balay ni Sherwin Ines iti maysa a homemade shotgun (Open break); maysa a cal. 38 Armscor nga addaan SN 48886 ken pakakitaan iti tampering; maysa a homemade handgun; 2 rifle grenade nga addaan marka a Baltrap 768-AVA-0055-RA ken Baltrap M76RG3-600-A92-06; 3 bala para shotgun; 6 bala para Cal. 38 ken maysa a black holster para Cal. 38.
Iti met balay ni Noel Ines, nakasamsam dagiti nagsukisok iti maysa a paltog nga addaan marka a Police Positive Cal .38 nga addaan serial number 54443; maysa a Cal .38 nga addaan marking a By Power Custom Indep; maysa nga Smith and Wesson, awanan serial number; maysa a Cal .38 nga awanan marka ken serial number; maysa a homemade Cal .22 nga awanan magasin (long rifle), marka ken serial number; 3 bala para Cal .38; ken 2 bala para Super .38.
Sinaksian dagiti barangay officials ti panagsukisok dagiti polis.
Inaresto dagiti polis dagiti dua a suspek sada impan dagitoy agraman dagiti nakumpiska iti police station para iti umisu a disposision.
Kabayatanna, naipatuloden ti kaso a panaglabsing iti RA 9516 maikontra ken ni Jojo Tabudlo y Artillero iti opisina ti provincial prosecutor, Vigan City para iti umisu nga ebaluasion ken disposision.
Inaramat ni Tabudlo ti probiso ti Artikulo 125 ti Revised Penal Code ti kalinteganna a maipababaen iti preliminary investigation idi Marso 23 a pinirmaan ni Public Attorney II Jonathan E. Florentino.
Maipalagip a nakakumpiska dagiti polis babaen ti insayangkatda a panagsukisok iti balay ni Tabudlo sadiay Barangay Puro, Magsingal, Ilocos Sur iti maysa a hand grenade idi agsapa ti Marso 22, 2016.#


text:
San Pedro ti Apostol
Pinintaan ni San Pedro babaen ni
Peter Paul Rubens
a mangipakpakita ti santo a kas Papa(1611-1612).
Prinsipe dagiti Apostol, immuna a Papa, Kristiano a martir, agsersermon Naipasngay
ca. 1 BC Betsaida, Gaulanitis, Roman Empire Pimmusay
mabalin nga idi AD 67 Roma, Italia, Romano nga Imperio Pammadayaw
Katoliko a Simbaan, Simbaan ti Dumaya nga Ortodokso, Anglikano a Komunion, Luteranismo, Oriental nga Ortodokso, Islam ( naipammadayawan) [1] Kangrunaan nga altar
Basilika ni San Pedro Rambakan
Kangrunaan a rambakan (kenni Pablo ti Tarsus) 29 Hunio ( Katoliko a Simbaan, Simbaan ti Dumaya nga Ortodokso, Oriental nga Otodokso, Anglikanismo, Luheranismo) Tugaw ni San Pedro idiay Roma 18 Enero (Sakbay ti-1960 a Romano a Kalendario) Konpesar ni San Pedro 18 Enero (Anglikanismo) Tugaw ni San Pedro 22 Pebrero (Simbaan ti Romano Katoliko) San Pietro iti Vincoli 1 Agosto (sakbay ti-1960 a Romano a Kalendario) Dagiti gupit
Tul-tulbek ti Langit, palio, Rgalia ti Papa ken dagiti simbolo, Kawitan, ti tao a nailansa nga akinbaba ti ulona, nabangon a kas maysa nga Apostol, agtengtengngel ti libro wenno nalukot. Patronato
Kitaen ti Patronado ni San Pedro Nainpluensian
Hesus Kangrunaan nga obra
1 Pedro
2 Pedro
Ni
San Pedro, wenno Simon Pedro, ket maysa idi a nasapa a Kristiano a daulo ken maysa kadagiti sangapulo ket dua nga apostol ni Hesus.
^
Naipakasaritaan a Diksionario dagiti Propeta Iti Islam Ken Hudaismo, Brandon M. Wheeler, Dagiti Disipulo ni Kristo: "Ti Muslim exegesis ket manginagnagan kadagiti disipulo a kas ni Pedro, Andres, Mateo, Tomas, Felipe, Juan, Jaime, Bartolome, ken Simon"
Midia a mainaig kenni San Pedro iti Wikimedia Commons


text:
Baton Rouge, Louisiana
Ti Baton Rouge (/ˌbætən ˈruːʒ/; Pranses para iti "Nalabbasit a ruting", Pranses: Bâton-Rouge [batɔ̃ ʁuʒ] ( denggen)) ket isu ti kapitolio ti Estado ti Louisiana ken isu ti maikadua a kadakkelan a siudadna. Isu pay daytoy ti tugaw ti kondado ti Parokia ti Daya a Baton Rouge, ken ti siudad ket mabirukan kadagiti bangkag Karayan Mississippi.
Kas ti "Kapitolio a Siudad," ti Baton Rouge ket isu ti politikal a sentro para iti Louisiana,[4] ken isu ti maikadua a kadakkelan a metropolitano a siudad ti estado ken addaan iti dumakdakkel a populasion iti 229,426 a tattao manipud idi 2013.[5] Ti metropolitano a lugar a mangpalikmut iti siudad, a naam-amuan iti Kalatakan a Baton Rouge, ket addaan iti populasion iti 820,159 a tattao manipud idi 2013.[5] Ti urbano a lugar ket addaan iti agarup a 594,309 nga agnanaed.
Dagiti nota[urnosen | urnosen ti taudan]
- ^ Dagup a kalawa para iti Siudad ti Baton Rouge, nsaan nga amin iti Parokia ti East Baton Rouge.
Dagiti nagibasaran[urnosen | urnosen ti taudan]
- ^ "Office of Mayor President". Baton Rouge Government Website. Naala idi 3 Enero 2017.
- ^ "American FactFinder". United States Census Bureau. Naala idi Agosto 27, 2014.
- ^ "Population Estimates". United States Census Bureau. Naala idi Nobiembre 16, 2015.
- ^ Louisiana Old State Capitol | Governor's Portrait Gallery
- ^ a b "Census shows shift | News | 2theadvocate.com — Baton Rouge, LA". 2theadvocate.com. Naala idi 2011-04-27.
Dagiti akinruar a silpo[urnosen | urnosen ti taudan]
Midia a mainaig iti Baton Rouge, Louisiana iti Wikimedia Commons
Pakaammo ti panagbiahe idiay Baton Rouge, Louisiana manipud iti Wikivoyage (iti Ingles)


text:
Maika-115 a meridiano laud
Ti 115° a meridiano laud ti Greenwich ket ti linia ti longitud a gumay-at manipud iti Amianan nga Ungto iti ballasiw ti Taaw Artiko, Amianan nga Amerika, ti Taaw Pasipiko, ti Akin-abagatan a Taaw, ken ti Antartika aginggana iti Abagatan nga Ungto.
Ti maika-115 a meridiano laud ket mangporma ti nalatak a sirkulo a kakuyogna iti maika-65 a meridiano daya.
Ti pagbaetan ti ekuador ken ti maika-60 a paralelo abagatan, daytoy ket mangporma ti akindaya apagbeddengan ti Nawaya a Sona ti Nuklear nga Armas ti Abagatan a Pasipiko ken ti akinlaud a pagbeddengan ti Nawaya a Sona ti Nuklear nga Armas ti Latin nga Amerika.
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken mapan nga agpaabagatan iti Abagatan nga Ungto, ti maika-115 a meridiano laud ket lumabas babaen iti:


text:
SAN EMILIO, Ilocos Sur – Nalawag itan ti rabii para kadagiti uppat a pulo a balay a naipatakder kadagiti nasusulinek a barangay daytoy nga ili kalpasan a winarasan ida ni Gov. Luis “Chavit” Singson iti “Pailaw Kit”.
Segun ken ni Mayor Ferdinand Banua, dagitoy a balbalay ket saan a madanon ti linia ti koriente gapu iti kinaadayoda iti sentro dagiti barangay isu nga agtaltalinaed a de gas a lampara ti ar-aramatenda a silaw.
Naglaon ti nasao a kit iti bombilia ken solar panel nga agadaw iti enerhia manipud iti init ket dagitoy ti maurnong para iti pannakausarna iti rabii.
Kinuna ni Singson a rugi pay laeng daytoy ti panagiwarasda iti kastoy a ramit ket manamnama a kalpasan a maammuanda dagiti balay nga awanan pay iti linia ti koriente iti sibubukel a probinsia, maikkan amin dagitoy iti Pailaw Kit a mangitunda iti pannakapataud ti elektrisidad iti aminen a pagtaengan iti Ilocos Sur.
“Gapu ta adu a paset ti probinsia ti kabambantayan a narigat a madanon ti linia ti koriente, daytoy solar electricity ti kadarasan a wagas tapno maikkantayo iti lawag ti amin a balay,” kinuna ti gobernador.
Mainaig itoy a banag, inawat a mismo ni Mayor Ferdinand Banua kasta metten dagiti lideres ti ili a San Emilio karaman pay dagiti nakabalubalna iti kinamayor iti nadakamat nga ili dagiti kit idi Enero 24.
Kinuna ni Banua a daytoy ti wagas dagiti dadaulo ti San Emilio tapno ipakitada iti gobernador a kalpasan ti panagrurupakda iti politika, sangsangkamaysada amin para iti pagsayaatan ti ilida.#


text:
Malawi
Nagsasabtan: 13°30′S 34°00′E / 13.500°S 34.000°E
Ti Malawi (Chichewa [malaBi]), opisial a ti Republika ti Malawi, ket ti napalikmutan ti daga a pagilian idiay abagatan a daya nga Aprika a dati nga ammo a kas ti Nyasalandia. Daytoy ket bineddengan babaen ti Zambia iti amianan a laud, ti Tanzania iti amianan a daya, ti Mozambique iti daya, abagatan ken laud. Ti pagilian ket naisina manipud iti Tanzania ken Mozambique babaen ti Danaw Malawi. Ti Malawi ket sumurok a 118,000 km2 (45,560 sq mi) ken addaan daytoy iti nakarkulo a populasion ti 16,777,547 (karkulo ti Hulio 2013). Ti kapitoliona ket ti Lilongwe ken isu pay daytoy ti kadakkelan a siudad ti Malawi; ti maikadua a kadakkelan ket ti Blantyre ken ti maikatlo ket ti Mzuzu. Nagtaud ti nagan a Malawi manipud iti Maravi, ti duog a nagan ti tattao a Nyanja a nagtagtagitao iti lugar. Ti pagilian ket nabirngasan pay iti "The Warm Heart of Africa".[8]
Ti Malawi ket maysa kadagiti kabassitan a pagilian iti Aprika. Ti Danaw Malawi ket mangsakop iti agarup a pagkatlo iti kalawa ti Malawi.[9]
Ti lugar idiay Aprika nga ammo itan a kas Malawi ket tinagtagitao idi babaen dagiti immak-akar a grupo ti Bantu idi agarup a maika-10 a siglo. Kadagiti napalabas a siglo idi 1891 ti lugar ket kinolonia babaen ti Britaniko. Iti 1953 a Malawi, idi ammo a kas Nyasalandia, ti protektorado ti Nagkaykaysa a Pagarian, ket nagbalin a protektorado iti kaunegan ti nawaya-bassit a Pederasion ti Rhodesia ken Nyasalandia. Nawaswas ti Pederasion idi 1963. Idi 1964 nagpatingga ti protektorado ti Nyasaland ken ti Nyasaland ket nagbalin a nawaya a pagilian babaen ni Reina Isabel ken addaan iti baro a nagan iti Malawi. Kalpasan ti dua a tawen ti Malawi ket nagbalin a republika. Kalpasan ti pannakaala iti wayawaya daytoy ket nagbalin a maysa-partido nga estado babaen ti presidensia ni Hastings Banda, ken nagtultuloy a presidente aginggana idi 1994, idi naabak isuna iti panagbubutos. Ni Peter Mutharika ti agdama a presidente. Ti Malawi ket addaan iti demokratiko, adu-partido a gobierno. Ti Malawi ket addaan iti bassit a puersa ti militar nga adaan iti buyot, marina ken aero puersa. Ti ganganaet nga annuroten ti Malawi ket managkayat iti Akinlaud ken mangiraman kadagiti positibo a diplomatiko a pannakibiang kadagiti kaaduan a pagilian ken ti pannakibinglay kadagiti nadumaduma a gunglo ti sangalubongan.
Ti Malawi ket maysa kadagiti saan unay a naparang-ay a pagilian. Kaaduan iti ekonomiana ket naibatay iti agrikultura, ken kaaduan iti populasionna ket adda iti away. Ti gobierno ti Malawi ket kaaduan nga agdepdepende kadagiti tulong manipud kadagit isabali a pagilian tapno tapno maabotna dagiti masapulna iti panagdur-as, ngem daytoy met a kasapulan ket bimaasiten (ken ti nadaton a tulong) manipud idi 2000. Makasango ti gobierno ti Malawian kadagiti karit iti panagpartuat ken panagpadakkel iti ekonomia, panagpasayaat iti edukasion, panagaywan ti salun-at, panagsalaknib iti enbironmento, ken iti panagbalin a nawaya iti pinasia. Ti Malawi ket addaan kadagiti nadumaduma a naparang-ay a programa manipud idi 2005 a mangipatengnga iti isip kadagitoy a parikut, ken ti masakbbayn ti pagilian ket sumaysayaat, gapu kadagiti panagpasayaat ti panagpadakkel ti ekonomia, edukasion ken panagaywan ti salun-at a nakita idi 2007 ken 2008.
Dagiti nota[urnosen | urnosen ti taudan]
- ^ "Malawi National Anthem Lyrics". National Anthem Lyrics. Lyrics on Demand. Naala idi 24 Agosto 2008.
- ^ a b "Malawi Government". Malawi Government. Naala idi 31 Hulio 2015.
- ^ Karkulo ti FAO para iti tawen ti 2013
- ^ a b c d "Malawi". International Monetary Fund. Naala idi 17 Abril 2013.
- ^ "Gini Index". World Bank. Naala idi 2 Marso 2011.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ a b "Country profile: Malawi". BBC News Online. BBC. 13 Marso 2008. Naala idi 17 Agosto 2008.
- ^ "Malawi, The Warm Heart of Africa". Network of Organizations for Vulnerable & Orphan Children. Naala idi 26 Enero 2011.
- ^ Songs from the Heart, Malawi's amazing birdlife. Central Africana Limited. 2014. ISBN 978-99908-14-33-0.
Dagiti nagibasaran[urnosen | urnosen ti taudan]
- Cutter, Charles H. (2006). Africa 2006 (41st nga ed.). Harpers Ferry, West Virginia: Stryker-Post Publications. ISBN 1-887985-72-7.
- Davidson, Basil (1991). Africa in History: Themes and Outlines (Revised and Expanded nga ed.). New York: Collier Books, MacMillan Publishing Company. ISBN 0-02-042791-3.
- Dickovick, J. Tyler (2008). Africa 2008 (43rd nga ed.). Harpers Ferry, West Virginia: Stryker-Post Publications. ISBN 978-1-887985-90-1.
- Gall, Timothy L. (ed.) (1998). Worldmark Encyclopedia of Cultures and Daily Life. Volume 1 – Africa. Cleveland, Ohio: Eastword Publications Development Inc. ISBN 0-7876-0553-0.
- Meredith, Martin (2005). The Fate of Africa – From the Hopes of Freedom to the Heart of Despair: A History of 50 Years of Independence. New York: Public Affairs. ISBN 1-58648-246-7.
- Murphy, Philip (editor) (2005). Central Africa: Closer Association 1945–1958. London, UK: The Stationery Office. ISBN 0-11-290586-2.
- Reader, John (1999). Africa: A Biography of the Continent (First Vintage Books nga ed.). New York: Vintage Books. ISBN 0-679-73869-X.
- Turner, Barry (ed.) (2008). The Statesman's Yearbook 2009: The Politics, Cultures and Economies of the World. Macmillan Publishers. ISBN 1-4039-9278-9.
Dagiti silpo ti ruar[urnosen | urnosen ti taudan]
Midia a mainaig iti Malawi iti Wikimedia Commons
Pakaammo ti panagbiahe idiay Malawi manipud iti Wikivoyage (iti Ingles)
- Goboerno ti Republika ti Malawi Opisial a website
- Malawi a naikabil iti The World Factbook (iti Ingles)
- Malawi manipud iti UCB Libraries GovPubs
- Kitaen ti Malawi iti Proyekto ti Nawaya a Direktorio (iti Ingles)
- Bariweswes ti Malawi manipud iti BBC News
- Wikimedia Atlas iti Malawi
- Malawi
- Dagiti pagilian idiay Aprika
- Dagiti pagilian ken teritorio nga agsasao ti Ingles
- Dagiti naserraan ti daga a pagilian
- Dagiti kabassitan a naparang-ay a pagilian
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti republika
- Dagiti estado ken teritorio a nabangon idi 1964
- Dagiti estado a kameng ti Nagkaykaysa a Pagpagilian
- Dagiti Bantu a pagilian ken teritorio
- Dagiti mankomunidad a republika


text:
Lehislatibo a distrito iti Camiguin
Ti Lehislatibo a Distrito iti Camiguin ket isu ti pannakabagi ti Probinsia ti Camiguin iti Kamara dagiti Pannakabagi ti Filipinas. Ti Camiguin ket paset idi ti pannakabagi ti Misamis Oriental aginggana idi naikkan ti bukodna a pannakabagi idi 1969. Manipud idi 1978 aginggana idi 1984 daytoy ket paset idi ti pannakabagi ti Rehion X, daytoy nakaala ti bukodna a pannakabagi idi 1984.
Maymaysa a distrito[urnosen | urnosen ti taudan]
- Dagiti ili: Catarman, Guinsiliban, Mahinog, Mambajao, Sagay
- Populasion (2010): 83,807
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas


text:
No adda pampanunotem a suraten, suratemon! Narigat a maitungtongkua dayta ta amangan no dimonton maisamira a suraten. Mas nakakaskas-ang no malipatam daytoy. Ket no nasuratmon, ania pay la ti aramidem nay? Ipablaakmon a. Ipatulodmo kadagiti pagiwarnak. No awan ti mayat a mangipablaak a pagiwarnak wenno magasin, ipablaakmo kadagiti blog wenno website wenno mangaramidka met iti bukodmo a blog wenno website.
Napateg dagiti idea. Dagitoy ti rangtay a pagtalaytayan ti komunikasion. Isu a saan nga iyimut ti idea. Uray no kasano ti kinapintas ti idea, saan a napintas no yimut daytoy. Napimpintas pay no saan a yimut tapno maakseptar ti kinapintasna. Ken maysa, kasano a maammuan ti kinapintasna no di met mairuar?
Kastoy met laeng ti sinurat. Napintas no mairuar ken mabasa. Awan ti mamaayna no di mairuar wenno di maidiaya wenno saan a mabasa ti publiko. Awan ti mamaayna uray no isu ti kapipintasan iti panirigam.
Kayarigan ti sinurat a di naipabasa wenno saan a nairuar iti publiko iti balud kadagiti mismo a dakulap.
Adda idi nangngegko a nagkuna a “napipintas dagiti sinuratna ngem intugotna iti tanemna…” a kayatna a sawen, saan a naipubliko dagita a sinurat. Ania ngarud ti serbi dagita a napintas a sinurat no naikuyog met iti tanem?
Isu a no adda ideam a kayatmo a suraten, suratemon. Dimon itantan. No nasuratmon, ipublikom. Saanmo nga itugtugot iti tanemmo.
Ispiking of sinurat a naitugot iti tanem, adu dagitoy. Adu dagiti sinurat ti nailian a bannuartayo, ni Dr. Jose Rizal a saanna a napalpas.Dina naigibus. Sayang dagitoy.
Intay ngarud taldiapan dagitoy sumagmamano a sinurat ni Rizal a dina nalpas.
Segun iti historia, ni kano Graciano Lopez Jaena ti nangdurog ken ni Rizal a mangsurat iti maikatlo a nobelana, kalpasan ti Noli Me Tangere ken El Filibusterismo.
Iti sabali a bangir, addan pampanunoten ni Rizal a suraten a maikatlo a nobelana. Kastoy man ti linaon ti surat ni Rizal ken ni Ferdinand Blumentritt; “I am thinking of writing a third novel, a novel in the modern sense of the word, but this time politics will not find much space in it, but ethics will play the principal role. I shall deal mainly with the habits and customs of the Filipinos, and only two Spaniards, the friar curate and the lieutenant of the Guardia Civil will be there. I wish to be there. I wish to be humorous, satirical and witty, to weep and to laugh, to laugh amidst tears, that is to cry bitterly.”
Idi Oktubre 18, 1891, kabayatan nga agturong ni Rizal sadiay Hong Kong a nakalugan iti barko a Melbourne, rinugiannan a suraten daytoy maikatlo a nobelana. Uray idi nakasangpeten sadiay Hong Kong, intultuloyna ti nagsurat.
Ngem naisardengna. Dinan naituloy. Sayang ta nabilbileg koma kano daytoy a sinurat ngem iti Fili ken iti Noli. Posible a nakarkaro pay ti panangbales dagiti kolonisador ken ni Rizal. Wenno narangranggasda manen kadagiti Pinoy.
Ngem gapu ta dina nalpas a sinurat, ania ngarud ti maayna, no di nakadulin itan iti National Library sadiay Manila.
Taldiapantayo man daytoy awan pay laeng paulona a nobela ni Rizal: “Nangrugi ti istoria iti naliday a tabon ni Prinsipe Tagulima, nga anak ni Sultan Zaide iti Ternate (Cavite). Kinemmeg dagiti Kastila ni Sultan Zaide, ti pamiliana ken sumagmamano nga iturayanna. Naibaludda, naipanda iti Manila a napagbalin a tagabo. Panawen idi ti gubat ti Espania sadiay Moluccas. Naparigatda agingga a nain-inutda a natay.”
Naisurat daytoy a nobela iti ima (long hand writing).
Saan laeng a ditoy Pinas ti nakapasamakan ti panagtagabo. Impan pay dagiti kolonisador dagiti tinagaboda a Pinoy sadiay ballasiw taaw a kas iti Vietnam ken dadduma pay a nasion a napanan dagiti Kastila.
No nalpas koma ni Rizal a nasurat daytoy a nobelana, naibutaktak koma ti nakarkaro a pannakaidadanes ken di naintaoan a panangtrato dagiti kolonisador kadagiti Pinoy.
Ngem di met nalpas, ania ngarud ti maayna? Sayang…
(Adda tuloyna)


text:
NALPASEN ti dangadang ket iti panagpukawen ti asuk, timpuar a sitatakder ti natured ken kalalakian kadagiti kandidato nga awan sabali no di ni Mayor Rodrigo “Digong” Duterte ti Siudad ti Davao, kaunaan a taga-Mindanao nga agturay iti Malakanyang.
Iti laksid dagiti adu nga isyu nga imbatoda kenkuana, ti kinalaingna nga agrasaw ta nagsawanna pay iti dakes uray ni Pope Francis, ti panagpatpatayna iti napalabas, ti panangyangawna maipapan iti panagrames, ken ti panangilemmengna kano iti pudno a kinabaknangna a kas iti ibagbaga ni Senador Antonio Trillanes, saan ketdi a nagmawmaw ti kinalatakna kadagiti botante agingga iti aldaw ti eleksion. Iti kaudian a surbey nga inruar ti Pulse Asia sakbay ti Mayo 9, nakagun-od ni Duterte iti 33% idinto a 22% laeng ni Mar Roxas ken 21% ni Grace Poe. Ket nangatngato pay ti gradona iti rating ngem iti nagun-odna a botos a mapan a 36.7% idi masursurat daytoy.
Awan pay uppat nga oras kalpasan a naigibus ti panagbilang idi Mayo 9, kas kalawagen ti init iti agmatuon ti panangabak ni Duterte ta adayon ti nangitarayanna kadagiti kalabanna. Maysa nga aldaw kalpasan ti eleksion, nabataden ti balligina apaman a mabilang ti 93% kadagiti election returns babaen ti Quick Count nga isaysayangkat ti Parish Pastoral Council for Responsible Voting (PPCRV) ken babaen ti) transparency server ti Commission on Elections (Comelec).
Prangka ken sabali tit abas ti dila ni Duterte, pagsawanna iti dakes dagiti kagurana ken awan sawsawirna a mangibaga a pumatay no kasapulan (kas koma kadagiti drug pusher a kunana a kasursuronna unay) ta dayta ngarud ti kayat a mangngeg dagiti tattao. Nadaras a solusion ti ikarkarina a mangrisut kadagiti parikut ti pagilian. Kas koma iti inkarina a paksiatenna ti kriminalidad iti uneg ti innem a bulan laeng. Insingasingna pay a mangbangon ti gobiernona iti ad-adu a puneraria, saan ketdi a pagbaludan, tapno adda mangidulin a naurnos kadagiti mapapatay a drug pusher iti panagturayna.
No magasangan dagiti dadduma iti ibagbagana, awan bibiangna ta para laeng met iti lapayag dagiti agbotos kenkuana dagitoy. Ngem no napasneken ti patangan, ikambionanto met laeng nga angaw dagidiay wenno normal laeng a kasta ti panagsao dagiti lallaki a natured a kas kenkuana.
Naawagan daytoy iti “The Punisher” ken “Duterte Harry,” ken madildillaw gapu iti panangipalubosna nga agari dagiti vigilante iti lugarna a nangpapatay iti ginasut a kriminal. Ngem ibagianna ketdi ti karkarna a klase dagiti politiko nga aramidenna ti ania man nga agtaud iti dilana. Ngem gapu met laeng iti karkarna nga estilo ti lideratona a kas ama ti dakkel a siudad, napagbalinna ti Davao a kas maysa kadagiti kababaknangan a siudad iti pagilian ken naibilang pay daytoy a 5th Safest City iti lubong.
Napabutngan dagiti kalaban ni Duterte iti panangibagana a waswasenna ti Kongreso ken mangipatakder iti maysa a rebolusionario a gobierno. Idi mapikarna ti rikna ti Estados Unidos ken Australia gapu iti angawna iti panagrames, kinunana ketdi a di rumbeng a bumibiang dagitoy iti pagiliantayo. Ngem kas met laeng kadagiti dadduma nga imbagbagana, saan a nalawag no agang-angaw wenno napasnek ketdi kadagiti imbalikasna.
Ngem nakappapati man wenno saan, angaw man wenno serioso, makadanon latta ti ania man nga ipug-awna kadagiti parupa dagiti diario, paulo dagiti damdamag iti telebision ken pagpiestaan a pagpapatangan iti social media. A nakatulong ngarud unay iti panagkampaniana.
Kasla ngarud igaggagara ni Duterte ti narusanger a garaw ken ti panagsaona nga awan ti ilemlemmengna a rikna wenno kapanunotan tapno iti kasta maidekketna ti bagbagina kadagiti ordinario nga umili. Kasla reinkarnasion ni Erap Estrada iti sabali a pannakaiparangna. Ken uray ania ti rummuar iti ngiwatna, wenno uray pay dagiti pamadpadakesda kenkuana, suroten latta met dagiti suporterna. Ket isuda payen, wenno dagit diehard wenno hardcore kadagitoy, ti mangirason kenkuana.
Ken nalaing ketdi dagiti operator-na a buklen ti mano ribu dita a netizen (wenno troll) nga agaramid kadagiti meme a mangpalatak kenkuana ken mangidadanes kadagiti kalabanna, wenno agaramid kadagiti inuulbod wenno satiriko a blog wenno news report a pangsutil wenno pangdadael kadakuada a pagaayat latta met nga iwaras dagiti mangkankanunong kenkuana iti cyberspace. Ngem saan a nagpatingga ti panagdominar dagiti suporter ni Duterte iti social media, ta uray kadagiti campaign rally, kas iti naudi a miting de avance ti partidona iti Luneta dua nga aldaw sakbay ti eleksion, dupudop dagiti suporterna a nagpakita, a kaaduanna kadagitoy ti nagboluntario a tumulong iti kampaniana.
Pakadanagan met dagiti negosiante ti administrasion ni Duterte a patienda a bassit laeng ti ammona maipapan iti agtaltalinaed nga economic policy ti pagilian ket amangan no madadael dagiti narugianen a nangpasanikar iti ekonomia. Iti napalabas a lima a tawen ni Presidente Noynoy Aquino, mapan a 6.3% ti annual average ti growth rate ti pagilian ken naikkat payen ti birngastayo a “sick man of Asia.” Ngem iti panangabak ni Duterte, kasla agkidkiddaw dagiti ad-adu nga umili iti panagbalbaliw, ta kas masansan a reklamo ti kaaduan a Filipino, saan met kano a makadandanon dagitoy maipaspasindayag a panagdur-as ti ekonomia kadagiti babassit nga umili.
Ket no asino pay met ngarud ti mangibagbaga a mangituloy iti programa ni PNoy, a kas kada Mar Roxas ken Grace Poe, isuda met ti naarus.
Nakaawisan la unay dagiti botante a Filipino ti ikarkari ni Duterte a panagbalbaliw (pagbabago) ken disiplina. Awan man duma daytoy ti inkarkari met ni Ferdinand Marcos idi ideklarana ti Martial Law a disiplina ti kasapulan tapno dumur-as ti pagilian. Ni ngarud Duterte met ita ti kasla maudi a namnama dagiti umili a mangipagpagarupen nga awanen ti pagturturongan ti pagilian gapu ta agnanayon latta ti nakaro a rigat ken korupsion iti gobiero.
Ammo ni Duterte ti rason no apay nga awanen ti panagtalek dagiti umili iti agdama nga administrasion. Daytoy ti kinaginad dagiti agdama nga agtuturay a mangrisut kadagiti parikut ti pagilian, ta agasem, uray ti parikut ti MRT iti Kamanilaan, no apay a nagrigatda man laeng a marisut iti innem a tawen ti administrasion ni Aquino. Wenno ti kaawan maar-aramidan dagiti nabayagen nga agtuturay a makissayan man laeng ti kinakurapay wenno marisut ti kaawan latta a panagpapada ti oportunidad dagiti umili, kas koma iti kontraktualisasion iti panagtrabaho, iti laksid ti panangipasindayagda iti reporma iti ekonomia. Dagitoy a kinapudno ken ti nakaro a korupsion ken kriminalidad, nangruna dagiti kaso iti droga, ti nagustuan la unay kadagiti botante.
Iti pannakiraman ngarud ni Duterte iti eleksion, nagbalin ngarud daytoy a risiris iti nagbaetan dagiti kandidato a sumursurot iti agdama nga agus ken dagiti kandidato a sumiasi wenno mapan iti sabali a dana, wenno risiris pay dagiti botante a mayat nga agtultuloy ti klase a taray ti gobierno wenno dagiti botante a mayat a mangpadas ti narikut a dalan ti panagbalbaliw.
Napintas ngarud ti tayming ti inaramat dagiti suporterna nga islogan a “Change is coming.” Kasla adda daytan a panagbalbaliw nga ikarkarina a nabayagen nga ur-urayen ti tunggal Filipino.
Ngem awanen ti mabalin dagiti nangdildillaw iti impakita ken insasaona iti kampania, ta nangabaken ni Duterte (agur-uray laengen ti proklamasionna) ket awan ti maaramidantayo no di mangsiput no anianto met ti klase ti lideratona. No kabaelanna a riniendaan ti Siudad ti Davao, kabaelanna kadi met ti sibubukel a pagilian?
Baliwanna ti Sistema ti Gobierno
Pabor ni Duterte iti pederalismo. Uray idi saan pay a kandidato, sangkaibagana a kasapulan ti pederalismo tapno maipaayan iti naan-anay nga autonomia ken wayawaya dagiti rehion a mangiggem ken manggamulo iti bukodda a pondo ken masakbayan. Sangkadillawna ti bassit a tulong a maipapaay iti Mindanao manipud ti gobierno nga adda iti Manila, ken masansan a di mairamraman a makonsultar dagiti taga-Mindanao iti ania man a panagbaliw ti taray ti gobierno, kas koma iti panangpadisi iti maysa a Presidente babaen dagiti rally kadagiti kalsada iti Kamanilaan.
Naibagan ti spokesman wenno ti pannakangiwat ni Duterte nga intonaren a dagus ti sumaruno a Presidente ti pannakabalbaliw ti agtallo-dekadan a Konstitusiontayo, iti kasta maituloyen ti nabayagen a kayatna a panagbalin a pederal ti gobiernotayo (a kas iti sistema ti Estados Unidos) a saanen a parliamentario a kas iti agdama.
Naibagan ti spokesman wenno ti pannakangiwat ni Duterte nga intonaren a dagus ti sumaruno a Presidente ti pannakabalbaliw ti agtallo-dekadan a Konstitusiontayo, iti kasta maituloyen ti nabayagen a kayatna a panagbalin a pederal ti gobiernotayo (a kas iti sistema ti Estados Unidos) a saanen a parliamentario a kas iti agdama.
Ammo ti kampo ni Duterte a napaut ken narikut ti mangisayangkat uray iti constitutional amendment a kas iti padas dagiti napalabasen nga administration, isu a no mabalin, kaykayatda ti pannakabukel ti baro a Konstitusion iti umuna a dua a tawen ti terminona, iti kasta maidatagto daytoy iti maysa a plebisito inton 2019.
Kriminalidad
Sangkaibaga ni Duterte a pugipogenna amin a mannibrong iti gobierno ken dagiti criminal iti ruar uray pay pakadillawanna gapu ta labsingenna ti human rights. No agbalinton a Presidente, kunana, ipakat ti gobiernona ti ania man nga inaramidna a nangdalus iti Siudad ti Davao kadagiti narugit nga elemento. Rumbeng nga agbuteng ngarud itan dagiti hold-aper, drug pusher ken dagiti awan maaramidna a nasayaat. Lumukmegto kano dagiti ikan iti Manila Bay ta idiayto kano ti pangitapuakanna dagiti patayenna a kriminal. Kasta met nga awanton ti agtatakaw iti gobierno, ta kas naipakitanan iti Davao, dina impalubos ti narugit nga aramid agingga nga isu ti adda iti rienda ti turay.
Saanen a pagsiddaawan no ti kinamalalakina ti maysa kadagiti kangrunaan a ramen ti kampaniana, ta nabayagen a naam-ammo daytoy a nabileg dagiti addangna a mangpaulimek kadagiti kriminal. Maipalagip a nagbalin pay daytoy nga anti-crime consultant iti administration ni Presidente Gloria Macapagal-Arroyo. Kangrunaan nga akemna ti mangidaulo iti anti-terror task force a mangipasingked iti pannakapagtalinaed ti kappia ken seguridad iti pagilian.
Apaman ngarud a makapagsapata a Presidente, daytoy a karina a mangpaksiat ti kriminalidad iti ababa laeng a panawen ti bantayan dagiti umili. Nagmayat man a kitaen no kasano a paksiatenna a mamimpinsan ti kriminalidad iti laksid ti kaadda dagiti linteg a mangsalsaluad uray iti karbengan dagiti maidarum a managdakdakes.
Ngem mabalin a sursurokanna laeng ti ibagbagana. Ta segun iti maysa nga artikulo iti Time magazine idi isu pay laeng ti mayor, saan met a pudno a pinatayna amin a karaman iti ilegal a droga iti lugarna. Ginuyugoyna ti dadduma kadagitoy a sumuko iti linteg kasukat ti kuarta nga aramatenda a mapan iti rehabilitasion ken puonanda a para iti livelihood. Regular met nga agpatpatrolia iti rabii, a nakalugan iti dakkel a motorsiklona, saan a tapno manganup laeng kadagiti kriminal iti kasipngetan no di ket tapno siguraduenna laeng nga agtalinaed ti linak ken talna iti siudad ken agtiliw kadagiti polis a matmaturog kadagiti duty-da. Nauyong kadagiti maduktalanna a nakainum a polis ngem kadagiti agar-aramid iti rumbeng, ipaayanna pay iti groceries tapno maliklikanda kano iti agkotong iti kalsada.
Ket inton Presidente isuna, ibilinna kano kadagiti soldado ken polis nga anupenda ti asino man nga aglaklako iti droga ket dida pakawanen dagiti dina kayat ti sumuko. Ket isu kano a mismo ti mangibilin a patayenda dagiti nasukir wenno dina kayat ti agpatiliw. Ngem segun iti agdama a liderato ti PNP, adda la ketdi madadaan a nasiken nga action plan ni Duterte kontra iti kriminalidad, a saan ket a puro sao laeng.
Foreign Policy
Kontrobersial met ti pagtaktakderanna iti isyu iti pagiinnagawan a teritorio iti West Philippine Sea. No dagiti karibalna iti puesto ket naannad unay ti panangsungbatda kadagiti saludsod no ania ti aramidenda mainaig iti isyu inton isuda ti ag-Presidente, napartak ketdi ti sungbat ni Duterte idi mapagsaludsodan no ania ti aramidenna. Mapanto kano ag-jet ski a mapan kadagiti isla tapno ipatakderna ti wagayway ti Filipinas.
Ngem iti maysa met laeng nga interbiu, kuna ni Duterte a kayatna a maisayangkat ti multilateral talks tapno marisut ti isyu iti West Philippine Sea. Kayatna a rumaman iti patangan dagiti padatayo a pagilian a makiin-innagaw kadagiti teritorio, karamanen ti Japan ken Estados Unidos. Ken no mabalin, kunana, sumrek iti maysa a joint venture ti Tsina ken Filipinas, wenno agbalin a partner dagiti Tsino iti panagaramat dagiti offshore oil ken gas reserves a maibangkag kadagiti isla, no la ketdi raemen ti Tsina ti 200 a milia nga Exclusive Economic Zone ti Filipinas.
Ngem iti biang ti Estados Unidos, mangnamnama a suroten met laeng ni Duterte ti narugianen a natured nga addang ti Administrasion ni Aquino a mangsarapa iti ambision ti Tsina a mangsakup iti sibubukel a baybay, kas koma ti panangyulina iti darum iti International Tribunal mainaig iti paglintegan iti pannakaaramat dagiti baybay.
Insurhensia ken Peace and Order
Madildillaw pay ni Duterte gapu iti pannakisimpatiana iti New People’s Army (NPA). Iti naminsan, imparangna pay iti media ti pannakipatangna ken ni Joma Sison a pundador ti Partido Komunista ti pagilian a madama a naka-exile iti Netherlands. Siiinanama ni Sison a babaen ti gobierno ni Duterte, marugian manen ti patangan iti kappia ken ceasefire iti nagbaetan ti gobierno ken dagiti rebelde.
Ngem segun met laeng ken ni Duterte, kasimronna dagiti kinadangkok a parnuayen dagiti Komunista, ngem respetuenna ketdi ti ideolohia nga ilablaban dagiti rebelde, aglalo iti kapanunotan maipapan iti politika ken gobierno. Adda pay damag idi 2004 a ni Duterte ti nagbayad ti hospital bill ti maysa a kameng ti NPA a nasugatan iti engkuentro iti Compostela Valley, ngem inaramid kano laeng ti mayor daytoy gapu iti asina iti tao.
Ken ipangpangrunanto met ni Duterte ti pannakipatangna kadagiti rebelde a Muslim wenno kadagiti religious extremist iti Mindanao. Kas maysa a taga-Mindanao, ammona kano ti rikna ken kasasaad dagiti apektado iti manon a dekada a riribuk iti Mindanao. Ngem iti laksid daytoy dina itulok nga agari ti terorista iti rehion, isu a no mabalin bantayanna kano a nasayaat ti pannakaipagna iti dialogo iti nagbaetan dagiti agkakaribal a grupo.
Linawlawagan met ti pannakangiwat ni Duterte nga uray no adu ti gagayyemna kadagiti rebelde a grupo, dina kano met kayat a sawen a kanunonganna metten ti ania man a garawda a mangpaksiat ti sentro ti gobiernotayo.
Kalidad ti Pudpudno a Lider
Balonen ni Duterte iti Malakanyang dagiti mararaem a gapuananna iti Siudad ti Davao, ken ti estilo ti gaget ken kinaanepna a mangrisut ti parikut ti lugarna.
Iti panagturay ni Duterte iti Davao, napagbalinna ti siudad a dati a pagrarairaan ti kinadakes a kas maysa a nadur-as a sentro ti panagnegosio ken addaan iti nabileg nga emergency hotline, kaunaan iti pagilian, tapno nalaka ti panagresponde iti ania man a panagkasapulan dagiti umili. Agtultuloy a nadur-as ti export-import nga industria ti siudad ken dakkel latta ti bilang dagiti turista nga umay mangbisita ken agpasiar iti lugar.
Nabigbig ti Davao a kas Outstanding Local Government Highly Urbanized iti namitlo a daras. No iti serbisio publiko, agtultuloy ti panangisayangkat ti lokal a gobierno kadagiti proyekto a makatulong iti pannakasaluad ti salun-at ken karadkad dagiti ubbing ken dagiti maipapaigid a sektor ti komunidad.
Nagtakem ni Duterte a diputado ti umuna a distrito iti siudad idi dekada 90, ngem dina naanusan ti trabaho iti Kongreso, ta segun kenkuana, kaykayatna ti aggaraw ken agtrabaho iti ehekutibo isu a nagsubli met laeng a mayor.
Ken pagsayaatanna, awan ti nadamdamag a nakairamananna a kaso iti korupsion iti panagtakemna. Ta isu a mismo, kunana, kasuronna dagiti mannibrong ken agtatakaw iti pondo ti gobierno.
ITI maysa kadagiti kaunaan nga interbiuna kalpasan ti eleksion, inkari met ni Duterte a baliwanna ti ugalina, wenno ti ania man nga impakitana a nakadildillawanna, inton isun ti adda iti Malakanyang. Impakatna laeng dagiti nakitan ti publiko nga ugalina ta kasapulan dagitoy iti kampania. Ngem sabali met kanon a patangan inton isun ti mangrienda iti turay. Iti kaano man dina kano dadaelen ti posisionna gapu laeng ti immun-unan a naipakitan a kinarasaw.
Indiayana met ketdin ti pannakigayyemna latta kadagiti nakalabanna iti politika. Nasayaat unay a pagrubuatanna daytoy. Ta ababa laeng ti panaggagayyem iti politika, ken kasapulanna ti adu a kakaduana tapno nasayaat latta met ti rugi ti terminona.
Ken kangrunaanna, sayaatenna ti agpili dagiti agbalin a kameng ti gabinete, tapno makapapuesto met dagiti rumbeng nga adda ammo ken kabaelanna iti posision, a saan a gapu ta gayyem, kaeskuelaan, ken shooting buddy, a nangdildillawanda ken ni Presidente Noynoy, isun ti ipasungalngalna kadagiti sensitibo a posision.
Maysa laeng koma nga angaw ti imbagana a waswasenna ti Kongreso, ti mangpatay kadagiti kriminal nga awan ti due process ta sabalin a patangan no agtinnag dagiti addangna iti diktadoria wenno iti Martial Law.
(Basaen ti orihinal a bersion daytoy iti Bannawag, Mayo 23, 2016.)


text:
RURAL BASED-ORGANIZATIONS TI CABUGAO, NAGSELEBRARDA ITI PASKUA 2017
Cabugao, Ilocos Sur – Nagselebrar dagiti kameng ti Rural Based Organizations (RBOs) a kas kadagiti NGOs ken RIC iti ili a Cabugao, Ilocos Sur iti Christmas Program 2017 iti nagduduma a petsa ken disso. Nagselebrar ti RIC-Cabugao idiay Brgy. Salapasap, Cabugao, Ilocos Sur idi Disiembre 20, 2017.
Naaramid dagiti aktibidades a nangparagsak iti selebrasion a kas iti exchange gift; intermission number; parlor games ken Raffle Draw.
Ti panagselebrarda ket maysa kadagiti kangrunaan a napagtutulaganda iti aktibidades-da ita a Paskua 2017 tapno maikkanda iti kaipapanan ti selebrasion iti pannakaipasngay ti Mannubbot a Mesias. # (Web In-Action)


text:
SAN ESTEBAN, Ilocos Sur – Dua a mammallot ti natiliw dagiti polis idi rinautda ti maysa a tupadaan sadiay Barangay Apatot, ditoy nga ili idi malem ti Pebrero 28.
Naaresto da Floro Abad y Ponce, 46, naasawaan, mangngalap ken residente iti Barangay Apatot ken Joeny Bullos y Espinosa, 38, naasawaan, vendor, ken residente iti Barangay San Rafael, agsipud ta akto nga agpalpallot dagiti manokda idi rimmaut dagiti polis.
Malaksid dagiti dua a manok, kinumpiska pay dagiti polis ti dua a boxes a naglaon iti 37 a tadi ken dadduma nga aksesoria ti pallot.
Naisaklang da Abad ken Bullos iti panagsalungasing iti ordinansa ti munisipio a mangiparparit iti tupada ket napakatanda iti multa a tig-P1,500.00.#